MALAYSIA TIDAK IKTIRAF KEPUTUSAN AS KENAKAN SEKATAN UNILATERAL – PM ANWAR

KUALA LUMPUR: Malaysia tidak mengiktiraf keputusan mana-mana negara termasuk Amerika Syarikat yang mengenakan sekatan secara unilateral terhadap individu, agensi atau negara lain yang memberi sokongan kepada Hamas, kata Perdana Menteri Datuk Seri Anwar Ibrahim.

Beliau berkata sebaliknya pendirian Malaysia hanya mengiktiraf keputusan yang dibuat oleh Pertubuhan Bangsa-Bangsa Bersatu (PBB) yang bersifat multilateral.

“Pertamanya, kita tidak bersetuju dengan cara yang dibuat Amerika Syarikat dan keduanya, ia tidak mempengaruhi dasar dan keputusan kita,” kata beliau pada Waktu Pertanyaan-pertanyaan Menteri di Dewan Rakyat, hari ini.

Anwar menjawab soalan Wan Ahmad Fayhsal Wan Ahmad Kamal (PN-Machang) yang ingin tahu pendirian kerajaan berhubung tindakan Dewan Perwakilan Amerika Syarikat yang meluluskan Rang Undang-Undang Pencegahan Pembiayaan Antarabangsa Hamas untuk mengenakan sekatan terhadap pihak luar yang menyokong Hamas serta pergerakan Jihad Islam Palestin baru-baru ini.

Perdana Menteri berkata beliau telah menghubungi beberapa negara sahabat dan negara Islam yang turut memberi pandangan sama dengan Malaysia untuk tidak mengiktiraf perkara itu.

Anwar berkata Malaysia tidak menganggap Hamas sebagai badan pengganas dan memberikan perbandingan serta rasional yang jelas seperti bekas Presiden Afrika Selatan Nelson Mandela dan Kongres Kebangsaan Afrika (ANC) yang dijajah melalui program Apartheid.

Palestin pula, kata beliau dijajah dengan Dasar Apartheid, pembersihan etnik dan pembunuhan beramai-ramai.

“Walaupun kita tidak perakui Statut Rome, maknanya kita tidak boleh bawa kes ini ke Mahkamah Jenayah Antarabangsa tetapi arahan kita jelas, kita akan beri sokongan kepada mana-mana negara termasuk Palestin dalam membawa kes penjajahan, kezaliman dan penindasan kepada rakyat Palestin,” kata Anwar.

Menjawab soalan tambahan Wan Ahmad Fayhsal berhubung tindakan yang akan dikenakan kepada media tempatan yang melabel Hamas sebagai pengganas, Anwar berharap pihak media mempunyai kesedaran untuk memahami sensitiviti dan mengiktiraf hak rakyat Palestin untuk membantah dan bertindak.

Sementara itu, Anwar turut memberi amaran akan mengambil tindakan tegas kepada mana-mana pihak yang mengaitkannya dengan Israel dan mengeluarkan kenyataan biadap dan melanggar tatasusila.

“… Ketua Dewan Ulama (PAS) gunakan Harakah kaitkan saya dengan Israel. Ini satu kenyataan yang biadab yang melanggar tatasusila, fitnah yang guna serban… dan saya bantah keras-kerasnya dan kalau diulang, saya akan ambil tindakan keras terhadap sesiapa yang menggunakannya.

“Ini yang saya sebut ‘membina mahligai atas pusara’, orang mati. Kita kerja setiap hari, minta OIC (Pertubuhan Kerjasama Islam) adakan sidang, bawa China, Rusia, Brazil, Ireland, Bolivia, bincang dengan Jepun, dengan duta Belanda tetapi sewenangnya memberi hukuman biadap dan kurang ajar,” kata beliau.

Sehubungan itu. Anwar menyeru semua parti dan rakyat agar harus bersolidariti dalam isu Palestin dan tidak mempermainkannya sebagai bahan politik. — AlHijrah Online


HASRAT KERAJAAN PERPADUAN SELESAI ISU AIR, DAPAT ELAK IKS KELANTAN GULUNG TIKAR

KOTA BHARU: Industri Kecil dan Sederhana (IKS) Kelantan boleh gulung tikar sekiranya masalah air di negeri itu tidak diselesaikan segera.

Pengerusi Koperasi Usahawan IKS Muslim Kelantan, Kamarudin Yunus berkata sehubungan itu pihaknya menyambut baik pendirian Kerajaan Perpaduan untuk menyelesaikan masalah bekalan air bersih di negeri itu.

Beliau berkata sumber air bersih sangat diperlukan dalam kebanyakan penghasilan produk IKS.

“Kebanyakan usahawan IKS terpaksa mengambil pendekatan membuat sistem boring bagi mendapatkan air yang mencukupi untuk penghasilan produk.

“Kita tidak boleh bergantung sepenuhnya kepada air kerajaan (AKSB) kerana kerap kali pengeluaran terpaksa dihentikan berikutan masalah bekalan air yang tidak konsisten,” katanya kepada Bernama, di sini hari ini.

Semalam Perdana Menteri Datuk Seri Anwar Ibrahim memaklumkan satu kerjasama kerajaan Persekutuan dan kerajaan negeri Kelantan perlu diadakan bagi menyelesaikan isu bekalan air bersih di negeri itu.

“Kita amat berharap dengan campur tangan kerajaan Persekutuan ini, masalah mendapatkan bekalan air bersih dapat segera ditangani sekali gus mengakhiri kesulitan yang sekian lama ditanggung rakyat negeri ini,” katanya.

Katanya kebanyakan 150 syarikat Muslim yang berdaftar di bawah koperasi itu mengadu berdepan masalah mendapatkan bekalan air bersih dan terdapat beberapa kilang terpaksa ‘gulung tikar’.

Kamarudin berkata sumber air bersih adalah asas utama bagi sesebuah kilang untuk beroperasi terutama produk minuman dan makanan dan produk-produk berasaskan air yang lain.

Dalam pada itu katanya masalah bekalan air bersih juga boleh menjejaskan minat pelabur untuk melabur di negeri ini sekali gus merencatkan pertumbuhan ekonomi tempatan sedangkan banyak industri yang berpotensi besar boleh dibangunkan di Kelantan.

Perdana Menteri berkata beliau telah mengadakan perbincangan ringkas dengan Menteri Sumber Asli, Alam Sekitar dan Perubahan Iklim Nik Nazmi Nik Ahmad serta Menteri Besar Kelantan Datuk Ahmad Yakob berhubung perkara itu.

Beliau juga telah mempersembahkan ‘hasrat’ itu pada sesi menghadap Sultan Kelantan Sultan Muhammad V di Istana Kelantan di Kubang Kerian, petang semalam. –AlHijrah Online


POLIS SELESAI RAKAM KETERANGAN PENERBIT, ENAM PELAKON ‘MENTEGA TERBANG’

KUALA LUMPUR: Polis telah selesai mengambil keterangan penerbit dan enam pelakon berhubung kes filem Mentega Terbang, semalam.

Setiausaha PDRM Datuk Noorsiah Saaduddin berkata kesemua mereka telah dirakam percakapan di pejabat Unit Siasatan Jenayah Terkelas (USJT), Jabatan Siasatan Jenayah Bukit Aman, kira-kira pukul 1 tengah hari.

“Kes masih dalam siasatan pihak USJT dan sebarang perkembangan akan dimaklumkan kelak,” katanya dalam kenyataan hari ini.

Jumaat lepas, polis telah merakam percakapan pengarah dan seorang pelakon filem tersebut di Bukit Aman yang dikendalikan USJT JSJ di bawah Seksyen 298A Kanun Keseksaan, Seksyen 505 (b) Kanun Keseksaan serta Seksyen 233 Akta Komunikasi dan Multimedia Malaysia 1998.

Filem Mentega Terbang, yang disiarkan secara percuma di platform penstriman digital, mendapat bantahan umat Islam di negara ini kerana didakwa mengandungi unsur-unsur pluralisme agama yang boleh menjejaskan akidah.

Sebelum ini, Jabatan Kemajuan Islam Malaysia (JAKIM) mendapati filem ‘Mentega Terbang’ mempunyai pertentangan jelas dengan akidah serta cara kehidupan umat Islam di Malaysia yang beraliran Mazhab Syafie.

Menteri di Jabatan Perdana Menteri (Hal Ehwal Agama), Datuk Dr Mohd Na’im Mokhtar berkata, JAKIM akan mengemukakan ulasan secara terperinci kepada Suruhanjaya Komunikasi dan Multimedia Malaysia (MCMC), agar tindakan dapat diambil berpandukan undang-undang sedia ada.—AlHijrah Online


PENDUDUK KLANG, KUALA SELANGOR DIMINTA BERSEDIA RISIKO BANJIR SUSULAN AIR PASANG BESAR

KLANG: Kerajaan Selangor meminta semua penduduk yang tinggal di sekitar daerah Klang, Kuala Selangor serta kawasan berhampiran, supaya sentiasa peka terhadap risiko banjir berikutan amaran fenomena air pasang besar bermula esok.

Menteri Besar Selangor Datuk Seri Amirudin Shari berkata amaran berhubung fenomena itu telah dihebahkan kepada umum bermula semalam, dengan dijangka esok paras air pasang besar akan melebihi ketinggian lima meter.

“Kita sudah beri amaran kepada umum berkenaan air pasang tinggi pada esok, 14 dan 15 Sept ini, ketinggian lebih lima meter. Itu paras yang tinggi. Pada 17 dan 18 Dis tahun lalu tidak sampai 5.4 meter pun, sehingga 4.7 hingga 4.8 meter,” katanya kepada pemberita selepas meninjau proses naik taraf sistem saliran di Taman Melawis, di sini hari ini.

Amirudin berkata buat masa ini, kerajaan negeri sudah mengenal pasti kawasan panas berlakunya banjir termasuk di sekitar Taman Melawis, dengan beberapa langkah jangka masa pendek akan dilaksanakan kerajaan negeri iaitu menambah jumlah pam bagi mempercepatkan aliran keluar air.

Mengulas berhubung mesyuarat bersama semua agensi serta pihak terlibat bagi persediaan menghadapi bencana banjir pada Isnin ini, Amirudin berkata kerajaan Selangor akan mengusulkan berhubung persediaan kelengkapan di pusat pemindahan sementara (PPS) untuk dihantar lebih awal ke kawasan kerap berlaku banjir.

Katanya ini bagi mengelakkan berlaku situasi panik seperti peristiwa banjir Disember lalu, dengan kebanyakan kelengkapan PPS diletak secara berpusat dan ia menyukarkan proses penghantaran apabila banyak jalan raya ditenggelami air.

Sementara itu, Facebook Pejabat Setiausaha Kerajaan Negeri Selangor memaklumkan, bulan ini paras air laut tertinggi di Stesen Pelabuhan Klang dijangka pada Isnin ini (12 Sept) iaitu 5.5 meter pada 7.18 pagi manakala pada esok, 13 dan 28 Sept pula pada paras 5.4 meter sekitar jam 6.42 pagi hingga 7.49 pagi.

“Pada 14, 27 dan 29 Sept, paras air laut pada 5.3 meter sekitar jam 6.52 pagi hingga 8.16 pagi. Penduduk Klang diingatkan bersedia menghadapi fenomena air pasang besar dan Monsun Timur Laut (MTL) mulai September hingga Disember depan, yang boleh membawa risiko banjir dan runtuhan ban,” menurut hantaran itu.

Manakala, Ahli Dewan Undangan Negeri (ADUN) Bukit Melawati Juwairiya Zulkifli menerusi akaun video di Tiktok rasminya memaklumkan, sebanyak 13 kawasan di sekitar Kuala Selangor berpotensi untuk berlakunya kejadian banjir susulan air pasang besar serta hujan berterusan bermula semalam hingga esok.

“Antara kawasan berpotensi adalah Tambak Jawa, Pantai Remis, Pantai Jeram, Kampung Sungai Janggut, Kampung Sungai Sembilang, Pekan Sungai Buloh, Pekan Kuala Selangor, Kampung Sungai Yu, Pekan Tanjong Karang, Parit 4 Sekinchan dan Bagan Pasir Tok Adam,” kata menerusi video berdurasi 1.39 minit itu. –AlHijrah Online


BUKIT DAN DATARAN ARAFAT MULA DIPENUHI JEMAAH HAJI

KUALA LUMPUR: Ratusan ribu jemaah haji dari seluruh dunia mulai memenuhi setiap ruang tersedia di Bukit Arafat dan datarannya, di Arafah, Arab Saudi hari ini.

Pergerakan jemaah dari Mina menuju Arafah bermula sejak tengah malam tadi waktu Arab Saudi, bagi menunaikan rukun haji iaitu Wukuf (berhimpun) di Arafah, yang ditetapkan hari ini, Jumaat, lapor Saudi TV.

Saudi TV adalah antara penyiar rasmi musim Haji 1443 Hijrah yang dilesenkan oleh Pihak Berkuasa Penyiaran Arab Saudi (SBA).

Bukit Arafat berbatu granit terletak kira-kira 22 kilometer di timur Mekah dan merupakan satu-satunya lokasi rukun haji yang terletak di luar kawasan Tanah Haram.

Menurut tradisi Islam, di puncak bukit inilah Nabi Muhammad SAW menyampaikan pesanan atau khutbah terakhir baginda.

Meneruskan legasi baginda, tradisi bacaan khutbah ini diteruskan dan kini dikenali sebagai Khutbah Arafah.

Khutbah Arafah bagi musim haji kali ini akan disampaikan Sheikh Dr Mohammad Abdul Karim Al-Issa, Setiausaha Agung Liga Dunia Islam (MWL) di Masjid Namirah.

Khutbah yang akan dibacakan dalam bahasa Arab ini dijadual bersiaran secara langsung dari Arab Saudi pada 12.30 tengah hari waktu tempatan (kira-kira 5 petang waktu Malaysia) dengan terjemahan 14 bahasa lain, termasuk bahasa Melayu, Cina dan Tamil.

Sementara itu, Kementerian Kesihatan Arab Saudi mengesahkan pihaknya memiliki sistem canggih pengesanan awal wabak yang telah diimplementasi pada musim haji kali ini.

Timbalan Setiausaha (Kesihatan Awam), Ketua Jawatankuasa Persiapan Haji, Dr Hani Jokhdar dalam kenyataan kepada Agensi Berita Arab Saudi (SPA) menjelaskan sistem pemantauan teliti itu mampu mengesan penularan wabak dan penyakit berjangkit seterusnya memberi amaran kesihatan awal untuk respon pantas, bagi mengekang penularan penyakit dalam kalangan jemaah haji.

Kementerian Haji dan Umrah Arab Saudi (MoHU) pula memaklumkan pelancaran semula program “Kun Aunan” (Be a Helper), selepas terhenti selama dua tahun akibat pandemik COVID-19, menurut SPA.

Seramai lebih kurang 3,000 sukarelawan lelaki dan wanita digerakkan dalam program ini bagi membantu kelancaran kerja-kerja menyantuni jemaah di Masyair (tapak suci).–AlHijrah Online


PEMERGIAN YUSUF AL-QARADHAWI KEHILANGAN BESAR DUNIA ISLAM – IDRIS AHMAD

KUALA LUMPUR: Pemergian tokoh Islam Antarabangsa Sheikh Yusuf al-Qaradhawi merupakan kehilangan besar buat umat Islam di seluruh dunia, kata Menteri di Jabatan Perdana Menteri (Hal Ehwal Agama) Datuk Idris Ahmad.

“Beliau merupakan ulama, pejuang gerakan Islam serta pemikir Islam kontemporari yang banyak menyumbang kepada dunia Islam menerusi keilmuan dan karyanya yang masyhur.

“Beliau juga merupakan mantan Ketua Kesatuan Ulama Sedunia, sungguh besar peranan dan sumbangan belia demi kemaslahatan umat Islam dunia,” katanya menerusi hantaran di Facebook Idris Ahmad, hari ini.

Terdahulu, Sheikh Yusuf al-Qaradhawi telah meninggal dunia pada usia 96 tahun, hari ini.

Yusuf al-Qaradhawi yang lahir pada 9 September 1926 yang juga merupakan cendekiawan Muslim yang berasal dari Mesir.

Dalam pada itu, Idris turut mendoakan agar Allah SWT merahmati Allahyarham Yusuf al-Qaradhawi dan memasukkannya dalam kalangan hamba-Nya yang soleh.–AlHijrah Online


COVID-19: 106 KES BAHARU, KUMULATIF 1,624 DENGAN 15 KEMATIAN SETAKAT INI

KUALA LUMPUR: Terdapat 106 kes baharu dilaporkan sehingga 12 tengah hari ini menjadikan kes positif COVID-19 di Malaysia berjumlah 1,624 kes, manakala kematian akibat wabak itu kini 15 orang dengan satu kematian dilaporkan hari ini.

Ketua Pengarah Kesihatan Datuk Dr Noor Hisham Abdullah berkata berdasarkan siasatan awal, daripada 106 kes baharu yang dilaporkan hari ini, 43 kes berkaitan dengan kluster perhimpunan di Sri Petaling.

“Sebanyak 63 kes lagi adalah berkaitan dengan lain-lain kluster dan masih lagi dalam siasatan untuk kepastian,” katanya dalam satu kenyataan hari ini.

Beliau berkata sehingga kini, 64 kes positif COVID-19 sedang dirawat di Unit Rawatan Rapi (ICU), dengan 27 kes memerlukan bantuan pernafasan.

Mengenai satu kes kematian yang dilaporkan hari ini, Dr Noor Hisham berkata pesakit itu mempunyai penyakit kencing manis serta darah tinggi, dan disyaki mempunyai sejarah kontak dengan kes positif COVID-19, iaitu kes ke-703, semasa solat Jumaat.

“Beliau mempunyai gejala selama seminggu iaitu demam, batuk dan kesesakan nafas untuk tiga hari. Beliau telah dirawat di Hospital Pakar Sultanah Fatimah, Muar pada 18 Mac 2020. Kesihatan beliau merosot dan telah diberi bantuan pernafasan di ICU dan kemudiannya disahkan meninggal dunia pada 24 Mac 2020, 5.35 pagi,“ katanya.

Sementara itu, beliau berkata terdapat 24 kes yang telah pulih dan dibenarkan keluar wad hari ini, menjadikan jumlah kumulatif kes yang telah pulih sepenuhnya daripada COVID-19 dan telah dibenarkan keluar daripada wad adalah 183 kes. — BERNAMA


LELAKI MAKI HAMUN KERANA DITEGUR TIDAK PAKAI PELITUP MUKA DITAHAN POLIS

KUALA LUMPUR: Polis telah menahan seorang pemilik gimnasium yang dipercayai telah memaki hamun serta memarahi seorang peniaga dan pelanggan selepas ditegur tidak memakai pelitup muka di tempat awam.

Timbalan Ketua Polis Daerah Brickfields, Superintendan Basri Sagoni, berkata lelaki berusia 33 tahun itu ditahan di rumahnya yang terletak berdekatan gerai berkenaan kira-kira jam 8 malam tadi.

“Suspek telah ditahan reman bermula hari ini sehingga esok,” katanya.

Kes tersebut disiasat mengikut Seksyen 506 Kanun Keseksaan, kerana melakukan ugutan jenayah.

Suspek juga disiasat mengikut Peraturan 17(1) Peraturan-Peraturan Pencegahan dan Pengawalan Penyakit Berjangkit (PPPDPPB) 2021, kerana melanggar prosedur operasi standard (SOP) ditetapkan kerajaan.

Kejadian tersebut berjaya dirakam seorang individu dan video rakaman berdurasi 29 itu turut tular di media sosial.

Susulan kejadian itu, anak penjual nasi lemak terbabit bertindak membuat laporan polis. — AlHijrah Online


BAS TERBAKAR, 44 PELAJAR KOLEJ MATRIKULASI KEDAH SELAMAT

GERIK: Seramai 44 pelajar Kolej Matrikulasi  Kedah (KMK), Changlun, Kedah terselamat apabila bas persiaran yang dinaiki terbakar di Kilometer 39.5 Jalan Raya Timur Barat dekat Tasik Banding di sini hari ini.

Jurucakap Jabatan Bomba dan Penyelamat Perak berkata sebuah jentera dengan pegawai dan anggota dikerahkan ke lokasi kejadian selepas pihaknya menerima panggilan kecemasan pada 2.05 petang.

“Setibanya anggota di lokasi kejadian mendapati api sudah marak dan memusnahkan 80 peratus daripada bas persiaran itu.

“Bagaimanapun, semua penumpang termasuk pemandu bas tidak mengalami sebarang kecederaan apabila berjaya keluar sendiri dari kenderaan itu dan berada di jarak yang selamat sebelum api marak,” katanya dalam satu kenyataan.

Katanya api berjaya dipadamkan dan operasi ditamatkan pada 3.48 petang.

Dalam kejadian itu, bas terbabit dipercayai dalam perjalanan dari Kelantan menghala ke KMK untuk menghantar pelajar pulang. –AlHijrah Online


RM92,540 LESAP, KERANI AKAUN TERPEDAYA PELABURAN SAHAM TIDAK WUJUD

KUANTAN: Wang simpanan sebanyak RM92,540 milik seorang kerani akaun lesap selepas wanita itu terpedaya dengan sindiket pelaburan tidak wujud menerusi laman Facebook pada Mac lepas.

Ketua Polis Pahang Datuk Yahaya Othman berkata mangsa berusia 52 tahun itu telah melayari laman sosial tersebut dan tertarik mengenai pelaburan saham yang ditawarkan sebelum menekan pautan yang disertakan.

“Akibat terpengaruh dengan tawaran keuntungan lumayan, mangsa telah membuat 12 transaksi ke empat akaun bank berlainan dalam tempoh empat bulan sebelum menyedari dirinya terpedaya kerana tidak mendapat pulangan seperti dijanjikan,” katanya dalam kenyataan hari ini.

Sehubungan itu, beliau berkata mangsa membuat laporan polis di Ibu Pejabat Polis Daerah Kuantan semalam dan kes disiasat mengikut Seksyen 420 Kanun Keseksaan kerana menipu.

Dalam pada itu, Yahaya menasihatkan orang ramai supaya tidak mudah percaya dengan skim pelaburan melalui media sosial dan memaklumkan syarikat atau individu yang tidak diberi lesen atau kebenaran dari Bank Negara Malaysia atau Suruhanjaya Sekuriti tidak boleh menerima deposit dari mana-mana pihak. — AlHijrah Online


LELAKI DIDAKWA TIPU SEWA TAPAK BAZAR RAMADAN

KUALA LUMPUR: Seorang lelaki didakwa di lima Mahkamah Majistret di sini hari ini atas lima pertuduhan menipu dalam urusan sewa tapak bazar Ramadan di Stadium Bukit Jalil dan tapak bazar yang tidak wujud membabitkan wang berjumlah RM10,800.

Mohamad Nurul Akhbar Maula Yusoff, 20, mengaku tidak bersalah atas pertuduhan menipu seorang lelaki dan empat wanita berusia antara 24 hingga 35 tahun dengan memperdaya mereka dalam urusan menawarkan sewa tapak bazar berkenaan sehingga mendorong mereka menyerahkan wang tersebut.

Perbuatan itu didakwa dilakukan di sekitar Cheras, Puchong dan Bukit Jalil di sini, antara 7 Febuari hingga 30 Mac lepas.

Pertuduhan mengikut Seksyen 417 Kanun Keseksaan yang membawa hukuman penjara maksimum lima tahun atau dengan denda atau kedua-duanya, jika sabit kesalahan.

Timbalan Pendakwa Raya Ngoh Jess Lyn, Nor Aisyah Mohamed Zanyuin, Nur Hafiezah Mohamed Fauzi, G. Phulrani Kaur dan Nadia Eleena Jamaluddin Akbal masing-masing mencadangkan jaminan RM7,000 dan RM5,000 dengan seorang penjamin.

Peguam Mu’az Al-Awwal Mohamad Zafarullah yang mewakili tertuduh memohon jaminan rendah kerana anak guamnya yatim piatu dan dijaga oleh keluarga angkat selain tiada sumber kewangan.

Mahkamah membenarkan tertuduh diikat jamin RM10,700 dengan seorang penjamin bagi kesemua pertuduhan dan sebutan kes ditetapkan pada 13 Jun serta 4 dan 26 Julai ini. – AlHijrah Online


TH KELUAR SURAT TAWARAN HAJI 2023 KEPADA 31,600 JEMAAH RABU INI

KUALA LUMPUR: Lembaga Tabung Haji (TH) akan mengeluarkan surat tawaran haji bagi tahun 2023 secara berperingkat bermula Rabu, 22 Mac ini.

Pengarah Urusan Kumpulan dan Ketua Pegawai Eksekutif TH Datuk Seri Amrin Awaluddin berkata ia melibatkan seramai 31,600 jemaah haji dan akan mengutamakan bakal haji giliran tunai haji pada 2020.

“TH akan mengutamakan bakal haji giliran tunai haji pada tahun 2020, diikuti dengan mereka yang giliran tunai haji pada tahun 2021 dan seterusnya tahun 2022 dan 2023.

“Ini adalah berdasarkan sistem pendaftaran haji berasaskan prinsip yang dahulu didahulukan,” katanya dala sidang media di sini hari ini.

Katanya bakal haji terpilih boleh menyemak tawaran haji bagi tahun 2023 menerusi aplikasi THiJARI.

Bakal haji juga perlu lulus pemeriksaan kesihatan sebelum menjawab surat tawaran tersebut dalam tempoh tujuh hari bekerja melalui aplikasi THiJARI atau untuk kes-kes tertentu boleh mengunjungi mana-mana cawangan TH yang berdekatan.

Dalam pada itu, rayuan haji melalui platform dalam talian THiJARI akan dibuka mulai 27 Mac ini, dengan memberi keutamaan kepada rayuan mahram.–AlHijrah Online


BANTUAN BANJIR: JAWI FOOD BANK SALUR LAGI 10,000 KAMPIT BERAS

KUALA LUMPUR: Jabatan Agama Islam Wilayah Persekutuan (JAWI) melalui inisiatif JAWI Food Bank telah menggerakkan misi bantuan kemanusian ke Pahang dan Kelantan yang ditimpa bencana banjir baru-baru ini.

Misi yang dilaksanakan dengan kerjasama masjid-masjid di Wilayah Persekutuan serta rakan strategik itu akan menyalurkan keseluruhan 10,000 kampit beras.

“Misi Bantuan Banjir ke Temerloh Pahang pada 15 Januari 2021(Jumaat) dengan penghantaran bantuan keperluan asas berupa 5,000 kampit beras seberat 25 tan bernilai RM 62,500.00.

“Manakala misi Bantuan Banjir ke Kelantan pada 19 Januari 2021 (Selasa) dengan penghantaran bantuan keperluan asas berupa 5,000 kampit beras seberat 25 tan bernilai RM 62,500.00,” jelas kenyataan JAWI hari ini.

Menurut JAWI, kedua-dua siri bantuan tersebut adalah susulan misi bantuan kemanusiaan yang telah dilaksanakan melalui Masjid Abu Ubaidah Al-Jarrah,Taman Sri Rampai, Setapak ke Chini, Pekan Pahang dengan kerjasama JAWI Food Bank bersama 19 buah agensi dan badan bukan kerajaan (NGO) yang lain pada 11 Januari 2021 (Isnin) dengan penghantaran bantuan seperti beras, lampin pakai buang, kain pelikat, kain batik, telekong dan pelbagai keperluan harian mangsa banjir dengan nilai bantuan RM150,000.00.

Keseluruhan nilai bantuan yang terlibat dalam semua misi tersebut menurut JAWI adalah berjumlah RM275,000.00.

“Misi bantuan ini bertujuan menghulurkan bantuan asas kepada mangsa banjir serta bersolidariti bersama kesukaran dan kepayahan yang dialami mangsa tanpa mengira latar belakang agama dan bangsa.

“Ia juga merupakan aktiviti tanggungjawab sosial korporat masjid-masjid di Wilayah Persekutuan kepada para penduduk yang terkesan dengan musibah yang melanda,” tulis kenyataan JAWI.

Majlis pelancaran Misi Bantuan JAWI Food Bank ke Pahang hari ini telah disempurnakan oleh Menteri di Jabatan Perdana Menteri (Hal EHwal Agama) Senator Datuk Dr Zulkifli Mohamad Al-Bakri.

Turut hadir Timbalan Menteri di Jabatan Perdana Menteri (Hal EHwal Agama) , Ahmad Marzuk Shaary dan Pengarah JAWI, Mohd Ajib Ismail. – AlHijrah Online


EMPAT KANAK-KANAK MAUT DALAM KEBAKARAN RUMAH DI MUAR

JOHOR BAHRU: Empat kanak-kanak maut dalam kebakaran sebuah rumah di Lorong Haji Muhammad, Kampung Sabak Awor di Muar, kira-kira 140 kilometer dari sini, malam ini.

Ketua Balai Bomba dan Penyelamat (BBP) Muar, Timbalan Penguasa Bomba II Shahrizal Mokhtar berkata dua kanak-kanak perempuan masing-masing berumur empat dan enam tahun, serta dua kanak-kanak lelaki berumur tiga dan lapan tahun itu disahkan meninggal dunia oleh pihak Kementerian Kesihatan di lokasi kejadian.

Beliau berkata sebaik tiba di tempat kejadian selepas menerima panggilan kecemasan pada pukul 7.49 malam, Pasukan Keluaran Operasi (PKO) mendapati 80 peratus daripada bangunan rumah jenis separuh kekal itu telahpun musnah dijilat api.

“Setelah api padam sepenuhnya PKO bertindak membuat pencarian mangsa dan semua kanak-kanak itu dijumpai di dalam bilik air rumah berkenaan dalam keadaan tidak sedarkan diri sebelum disahkan meninggal dunia,” katanya dalam kenyataan malam ini.

Katanya semua mangsa diserahkan kepada pihak polis untuk tindakan lanjut, dan punca kebakaran serta jumlah kerugian masih dalam siasatan.

Shahrizal berkata operasi ditamatkan pada pukul 9.52 malam tadi.–AlHijrah Online


AGONG PERKENAN ISMAIL SABRI DILANTIK PERDANA MENTERI KE-9

KUALA LUMPUR: Ahli Parlimen Bera yang juga bekas Timbalan Perdana Menteri Datuk Ismail Sabri Yaakob akan dilantik sebagai Perdana Menteri Malaysia yang ke-9.

Datuk Pengelola Bijaya Diraja, Datuk Ahmad Fadil Shamsuddin dalam kenyataan hari ini berkata Yang di-Pertuan Agong Al-Sultan Abdullah Ri’ayatuddin Al-Mustafa Billah Shah telah berkenan dengan pelantikan itu selepas Ismail Sabri memperoleh jumlah majoriti yang mencukupi untuk membentuk Kerajaan.

“Istana Negara telah menerima pencalonan nama-nama bakal Perdana Menteri daripada 220 Ahli-ahli Dewan Rakyat, masing-masing menerusi surat akuan (statutory declaration) pada 18 Ogos 2021 lalu.

“Dari surat-surat akuan tersebut seramai 114 Ahli Dewan Rakyat telah mencalonkan Yang Berhormat Datuk Seri Ismail Sabri Yaakob (Ahli Parlimen Bera), jumlah majoriti yang mencukupi untuk membentuk Kerajaan. Susulan itu, Seri Paduka Baginda telah berkenan menerima menghadap 114 Ahli Dewan Rakyat semalam, 19 Ogos 2021, untuk mengesahkan kepercayaan mereka ke atas ahli Dewan Rakyat yang telah dicalonkan untuk dilantik sebagai Perdana Menteri,” kata kenyataan tersebut.

lstiadat Pengurniaan Suratcara Pelantikan dan Mengangkat serta Menandatangani Sumpah Jawatan sebagai Perdana Menteri dijadualkan pada 21 Ogos 2021 (Sabtu), jam 2.30 petang, di lstana Negara.

Tambah Ahmad Fadil, Seri Paduka Baginda menzahirkan pandangan dengan pelantikan Perdana Menteri ini, maka Kerajaan perlu meneruskan usaha-usaha memerangi pandemik COVID-19 dengan segera demi kemaslahatan dan keselamatan rakyat serta kesejahteraan negara yang amat terkesan akibat krisis dan ancaman pandemik ini.

Baginda juga berharap dengan pelantikan Perdana Menteri baharu, kemelut politik dapat diakhiri dengan segera dan kesemua Ahli-ahli Dewan Rakyat dapat mengenepikan agenda politik dengan bersatu hati dan bersepakat berusaha menangani pandemik COVID-19 demi kepentingan rakyat dan negara.

“Seri Paduka Baginda mengulangi pandangan bahawa rakyat tidak wajar dibebankan dengan kemelut politik yang tidak berkesudahan pada ketika negara bergelut menghadapi isu kesihatan dan kemurungan ekonomi akibat pandemik COVID-19.

“Ahli-ahli Dewan Rakyat turut diingatkan supaya mempamerkan solidariti dengan memberikan keutamaan, komitmen yang tinggi dan perkhidmatan yang terbaik kepada rakyat,” katanya.

Raja-Raja Melayu turut menyokong pendirian Al-Sultan Abdullah kepada pembentukan Kerajaan yang stabil dengan secepat mungkin berikutan peletakan jawatan Perdana Menteri dengan melakukan penelitian dan pemerhatian yang lebih mendalam menerusi surat akuan dan pengesahan melalui sesi menghadap secara fizikal dan maya dengan setiap Ahli Dewan Rakyat.

Seri Paduka Baginda dalam pada itu turut menyeru seluruh rakyat agar terus bertenang dan bersama Baginda mendoakan agar negara sentiasa berada di bawah lindungan Allah Subhana Watala, dijauhi dari sebarang musibah dan wabak COVID-19 dapat dibendung serta diakhiri dengan segera. – AlHijrah Online


ANGKAT SUMPAH PM KE-9 BERLANGSUNG 2.30 PETANG ESOK

KUALA LUMPUR: Istiadat Pengurniaan Suratcara Pelantikan dan Mengangkat serta Menandatangani Sumpah Jawatan sebagai Perdana Menteri oleh Ahli Parlimen Bera dijadual akan berlangsung pada jam 2.30 petang esok.

Datuk Pengelola Bijaya Diraja Istana Negara, Datuk Ahmad Fadil Shamsuddin dalam satu kenyataan hari ini berkata istiadat itu akan dilaksanakan di Istana Negara.

Terdahulu, Ismail Sabri dipilih sebagai Perdana Menteri Malaysia yang ke-9 selepas memperoleh jumlah majoriti yang mencukupi untuk membentuk Kerajaan.

Ahli Parlimen Sembrong Datuk Seri Hishammuddin Hussein antara individu terawal melafazkan ucapan tahniah atas pelantikan Ismail Sabri.

“Tahniah Datuk Seri Ismail Sabri diumum sebagai Perdana Menteri ke-9. Perkara terpenting yang negara perlukan ialah kestabilan.

“Ia demi membolehkan negara kembali tumpu usaha tangani krisis COVID-19, pulihkan ekonomi & bela kesejahteraan rakyat. Selamat menjalankan amanah Datuk Seri,” kata Hishammuddin melalui ciapan di Twitter.

Ucapan tahniah kepada Ismail Sabri turut dizahirkan oleh Tunku Mahkota Johor Tunku Ismail Ibni Sultan Ibrahim.

“Tahniah Datuk Seri Ismail Sabri atas pelantikan sebagai Perdana Menteri yang ke-9,” titah baginda.

Ismail Sabri dilantik sebagai Perdana Menteri baharu selepas Perdana Menteri ke-8 Tan Sri Muhyiddin Yassin meletakkan jawatan kerana hilang majoriti sokongan. – AlHijrah Online


MINNEAPOLIS BANDAR RAYA PERTAMA DI AS BENARKAN LAUNGAN AZAN LIMA WAKTU

WASHINGTON: Minneapolis menjadi bandar pertama di Amerika Syarikat (AS) yang membenarkan laungan azan lima waktu menggunakan pembesar suara, lapor Agensi Anadolu.

Majlis Bandaraya Minneapolis mengundi sebulat suara 12-0 untuk membenarkan azan dilaungkan dari masjid walaupun terdapat peraturan semasa mengenai bunyi.

Bahagian kumpulan advokasi Muslim Majlis Hubungan Amerika-Islam (CAIR) Minnesota berkata: “keputusan itu merupakan kemenangan bersejarah bagi kebebasan beragama dan pluralisme.”

“Kami berterima kasih kepada ahli Majlis Bandaraya Minneapolis kerana menunjukkan contoh hebat dan kami menggesa bandar lain untuk turut sama mengikutinya,” kata pengarah negeri CAIR, Jaylani Hussein, dalam satu kenyataan.

CAIR menggesa majlis untuk meluluskan langkah itu.

Tahun lepas, Minneapolis mengehadkan masa dan tahap bunyi azan boleh dilaungkan, menurut CBS News.

Azan kini dibenarkan dari 3.30 pagi hingga 11 malam.

Datuk Bandar Jacob Frey dijangka menandatangani keputusan itu bagi menjadikannya sebagai undang-undang dalam tempoh seminggu, menurut akhbar Minneapolis Star-Tribune.–AlHijrah Online


Bawa dasar, hala tuju pendidikan Malaysia

PARIS – Malaysia akan menunjukkan keupayaan negara untuk melaksanakan transformasi sistem pendidikan, selari dengan aspirasi Pertubuhan Pendidikan, Sains dan Kebudayaan Pertubuhan Bangsa-Bangsa Bersatu  (UNESCO).

Menteri Pendidikan, Dr Maszlee Malik berkata, beberapa bidang dalam  sistem pendidikan Malaysia yang kini sedang melalui proses pembaharuan  selari dengan 17 Matlamat Pembangunan Mampan (SDG) UNESCO dan Rancangan Malaysia ke-11 menerusi Peningkatan Pertumbuhan Rakyat.

Jelasnya, usaha untuk memanusiakan pendidikan di Malaysia termasuk mengutamakan  pembangunan Kemahiran Pembelajaran Abad ke-21 iaitu komunikasi, kolaborasi, kreativiti, pemikiran kritikal, nilai dan etika dalam  kalangan murid.

Selain itu katanya, kementerian berhasrat menilai semua sistem penilaian Malaysia, bermula dengan peperiksaan sumatif pada peringkat rendah kepada peperiksaan formatif, penilaian berasaskan sekolah.

“Malaysia
 juga berjaya menggunakan teknologi untuk menyelesaikan cabaran dalam
pendidikan. Kementerian Pendidikan menggunakan Kecerdasan Buatan (AI)
dan analisis ramalan untuk mengenal pasti kumpulan berisiko tinggi.

“Contohnya keciciran, golongan muda yang menganggur dan gadis yang
dalam risiko untuk melaksanakan intervensi bersasar,” katanya selepas
mewakili Malaysia dalam sesi ke-206, Lembaga Eksekutif UNESCO di Paris,
baru-baru ini.

Ketidakhadiran beliau pada Sidang Dewan Rakyat kerana
menyertai persidangan UNESCO pada 9 April lalu, yang bertujuan
menerangkan kepada semua Ahli Lembaga Eksekutif UNESCO mengenai dasar
dan hala tuju pendidikan negara Malaysia.

Sementara itu, dalam sesi berkenaan Maszlee berkata, beliau juga menunjukkan bagaimana teknologi digunakan untuk memantapkan satu aspek penting dalam pentadbiran, membaca, budaya dan warisan, dengan memudah cara kerjasama antara Arkib Nasional dengan universiti untuk mendigitalkan manuskrip klasik dari seluruh dunia.

“Saya menggesa semua negara untuk tidak mengabaikan asas pendidikan terutama dalam memacu agenda kesamarataan,” katanya. Tegasnya, selari dengan SDG4, pihak kementerian tidak akan mengabaikan sesiapa pun untuk mendapat akses pendidikan.

“Sekolah kami dibuka kepada murid tanpa dokumen dan murid berkeperluan khas menerusi Polisi Zero Reject kami.

“Kami juga menyediakan laluan khas bagi golongan miskin, masyarakat peribumi dan golongan berkeperluan khas untuk memasuki universiti kami.

Kita berhadapan tugas berat, tetapi saya yakin segalanya mungkin jika kita berani untuk bermimpi,” katanya. – SINAR HARIAN


RATUSAN MINYAK MASAK PAKET TERAPUNG AKIBAT NAHAS KAPAL KARGO – KEMENDAG INDONESIA

JAKARTA: Ratusan minyak masak paket yang ditemukan terapung di perairan Indonesia disebabkan oleh kemalangan kapal kargo pengangkut bahan keperluan asas, menurut Kementerian Perdagangan Indonesia (Kemendag).

Ketua Pengarah Perdagangan Dalam Negeri Syailendra berkata kejadian itu yang  melibatkan minyak masak paket berjenama “Fortune” berlaku di wilayah perairan Riau.

“Maklumat dari pengeluar minyak masak, itu kerana kemalangan kapal dan minyak masaknya jatuh ke laut,” kata Syailendra seperti dipetik portal berita detikcom hari ini.

Syailendra turut mengirimkan sebuah video kepada detikcom mengenai nahas kapal kargo Aneka Maju yang terjadi di Selat Malaka, perairan Riau.

“Itu bukan di Laut Jawa, itu di Riau. Jadi memang kemalangan. Saat ini masih dicek,” katanya.

Sejak beberapa hari lepas, tular di media sosial mengenai penemuan ratusan paket minyak masak terapung di perairan Indonesia dan menimbulkan tanda tanya pelbagai pihak.

Kemalangan kapal kargo sering terjadi di perairan itu disebabkan faktor cuaca dan teknikal.

Pada 5 Mei lepas, empat orang maut apabila sebuah bot laju merempuh bot kayu yang sarat dengan barang keperluan asas di Sungai Piring, Indragiri Hilir, Riau akibat kesukaran melihat kapal lain ketika belayar pada waktu malam.

Pada 10 Nov 2021, kapal kargo pengangkut bahan keperluan asas tenggelam di Perairan Karimun, Riau disebabkan cuaca ekstrem. —AlHijrah Online


POLIS MAUT DIPERCAYAI TEMBAK DIRI SENDIRI

LUMUT: Seorang anggota polis dari Pasukan Gerakan Am (PGA) maut dipercayai menembak diri sendiri dalam satu kejadian di Berek Polis Pantai Remis, malam tadi.

Difahamkan mangsa yang berpangkat Koperal dan bertugas di Batalion 18 Senoi Praaq, Pangkalan Hulu menembak diri sendiri di bahagian kepala menggunakan senjata api jenis M14.

Maklumat kejadian terbabit diterima pada pukul 9.25 malam, namun mangsa yang dibawa ke hospital disahkan meninggal dunia pada jam 10.30 malam.

Sementara itu, Ketua Polis Daerah Manjung, ACP Nor Omar Sappi mengesahkan insiden itu namun tidak memberikan maklumat terperinci.

Ujar beliau, pihaknya masih menjalankan siasatan lanjut. — AlHijrah Online / Hamimah Hamid.


PELAJAR IPTA, IPTS BALIK KAMPUNG MULAI MALAM INI

KUALA LUMPUR: Seramai 1,128 pelajar Institusi Pengajian Tinggi Awam (IPTA) dan Institusi Pengajian Tinggi Swasta (IPTS), akan balik kampung dalam tempoh 24 jam bermula malam ini, kata Menteri Kanan (Kluster Keselamatan) Datuk Seri Ismail Sabri Yaakob.

Beliau berkata daripada jumlah itu seramai 863 pelajar akan dihantar pulang dari zon tengah ke zon utara malam ini, manakala 265 pelajar akan dihantar pulang dari zon utara ke zon tengah pada malam esok.

“Proses penghantaran pulang itu melibatkan sembilan universiti, 49 buah bas, ke 17 destinasi.

“Bas akan disanitasi tiga jam sebelum bertolak ke destinasi, selain bagasi yang dibawa pelajar terbabit juga akan disanitasi,” katanya pada sidang media harian mengenai PKP di sini hari ini.

Beliau berkata setibanya pelajar di ‘drop-off’ point sekitar pukul 9 pagi esok, hanya seorang ahli keluarga yang mempunyai kenderaan dibenarkan mengambil pelajar tersebut, manakala bagi mereka yang tiada kenderaan, pihak barisan hadapan akan menghantar pelajar terus ke rumah masing-masing. — BERNAMA


COVID-19: INDONESIA TIDAK HANTAR JEMAAH HAJI 2021

JAKARTA: Indonesia memutuskan untuk tidak menghantar jemaah dari negara ini ke Arab Saudi bagi menunaikan ibadah Haji pada tahun ini.

Lapor Kompas.com, perkara tersebut disahkan Kementerian Agama iaitu menterinya, Yaqut Cholil Quomas dalam satu sidang media.

Menurutnya, pembatalan itu melibatkan semua bakal jemaah yang menggunakan kuota haji yang disediakan oleh kerajaan.

“Namun, terdapat beberapa perkara yang belum diselesaikan termasuk bayaran pendahuluan, penyediaan dokumen perjalanan dan jadual penerbangan.

“Semua isu tersebut akan diselesaikan selepas Arab Saudi menentukan kuota haji secara rasmi untuk Indonesia,” katanya.

Kerajaan Singapura turut mengambil langkah untuk tidak menghantar rombongan jemaah ibadah Haji bagi tahun ini disebabkan penyebaran varian baharu COVID-19.

Sebelum ini, Kementerian Kesihatan Arab Saudi memaklumkan hanya 60,000 jemaah sahaja dibenarkan menunaikan ibadah haji bagi musim 1442H.

Daripada jumlah tersebut, 45,000 jemaah adalah dari negara luar manakala baki 15,000 ialah jemaah dari Arab Saudi.—AlHijrah Online


BAJET 2023: RM500 UNTUK IMAM, BILAL, GURU KAFA

KUALA LUMPUR: Kerajaan mengumumkan pemberian khas sekali bayar sebanyak RM500 untuk 72,000 orang imam, bilal, siak, noja, marbut, guru takmir dan guru Kelas Al-Quran dan Fardu Ain (KAFA).

Menteri Kewangan, Tengku Datuk Seri Zafrul Tengku Abdul Aziz berkata, golongan berkenaan berperanan besar dalam mendidik anak-anak serta mengimarah Islam di peringkat komuniti.

“Manfaat tersebut akan diterima 72,000 orang dengan peruntukan RM36 juta.

“Setiap tahun kerajaan menyediakan hampir RM700 juta sebagai bayaran elaun bulanan kepada imam, guru kafa dan guru takmir,” katanya ketika pembentangan Bajet 2023 di Parlimen, hari ini.

Sementara itu, Tengku Zafrul menjelaskan bahawa agenda memartabatkan syiar Islam akan terus diutamakan.

Katanya, peruntukan sebanyak RM1.5 bilion ringgit disediakan di bawah Jabatan Perdana Menteri bagi pengurusan dan pembangunan hal ehwal Islam.

“Bagi tahun 2023, kerajaan menyediakan RM150 juta untuk menyelenggara fasiliti pendidikan di bawah seliaan Jabatan Kemajuan Islam Malaysia (JAKIM) antaranya sekolah agama rakyat, sekolah tahfiz dan institusi pondok berdaftar,” katanya.–AlHijrah Online


MALAYSIA JADI TRANSIT PENGGANAS TIMUR TENGAH, AFRIKA

KUALA LUMPUR : Malaysia masih menjadi negara transit bagi kumpulan pengganas dari Timur Tengah dan Afrika.

Ketua Penolong Pengarah Bahagian Anti Pengganas (E8) Cawangan Khas Bukit Aman, Datuk Ayob Khan Mydin Pitchay berkata, kumpulan pengganas berkenaan memilih Malaysia kerana mereka boleh masuk negara ini tanpa visa.

“Kebanyakan militan asing adalah warga Arab dan Afrika. Malaysia adalah pilihan pertama mereka memasuki negara ini tanpa visa,” katanya pada sidang media selepas menghadiri International Conference on Financial Crime and Financing 2019 (IFCTF 2019) di sini hari ini.

Beliau berkata, ia bukan isu baharu malah kerajaan sedang berusaha untuk menyelesaikan perkara terbabit.

“Sejak 2013, kita telah menahan 38 individu yang terlibat dengan kumpulan pengganas yang menggunakan Malaysia sebagai transit. Ada yang telah didakwa manakala yang lain dihantar pulang ke negara asal,” katanya.

Sebelum ini, laporan Country Reports on Terrorsime 2018 menyatakan Malaysia kekal sebagai ‘sumber dan titik transit’ kumpulan pengganas seperti Islamic State (IS), Abu Sayyaf, al-Qaeda dan Jemaah Islamiyah.

Laporan tersebut turut mengambil maklum tentang usaha Malaysia menentang terorisme melalui pelbagai cara termasuk pemantauan media sosial, kawalan sempadan dan undang-undang bagi menyekat aktiviti pembiayaan terorisme.

Mengulas mengenai pembiayaan keganasan, Ayob Khan memaklumkan, pihaknya bekerjasama dengan pelbagai entiti, termasuk Bank Negara Malaysia, bank tempatan dan sektor swasta untuk menangani isu itu.

“Jumlah yang terlibat biasanya kecil. Seperti yang saya katakan sebelum ini, tidak kira jumlahnya, ia masih satu kesalahan mengumpul dana untuk menyokong kumpulan pengganas dan aktivis.

“Sejumlah 22 kertas siasatan mengenai pembiayaan keganasan telah dibuka sejak 2016. Daripada jumlah itu, 19 kertas siasatan telah direkodkan, manakala tiga yang lain sedang dalam proses pendakwaan di mahkamah,” katanya. — SINAR HARIAN


PELAJAR OKU PENGLIHATAN TERUJA DAPAT ‘TONTON’ FILEM MAT KILAU

KUALA LUMPUR: Meskipun tidak dapat melihat seperti orang lain namun perkara itu bukan penghalang bagi 108 pelajar Sekolah Menengah Kebangsaan Pendidikan Khas (Cacat Penglihatan) Setapak untuk ‘menonton’ filem Mat Kilau: Kebangkitan Pahlawan.

Nik Muhammad Ahmad Fuji, 17, meluahkan rasa terujanya apabila pertama kali merasai pengalaman menonton di pawagam apatah lagi filem pecah panggung itu, menerusi usaha Yayasan Maghfirah.

“Saya sangat teruja kerana ini pengalaman pertama saya menonton wayang dan ini juga kali pertama saya rasa (suasana menonton) filem (di pawagam), yang saya rasa Wow!“ katanya kepada pemberita di Wangsa Walk Mall di sini.

Pelajar kategori B1 (Orang Kurang Upaya (OKU) penglihatan sepenuhnya) itu turut mendapat bantuan dari segi penceritaan daripada rakannya yang merupakan pelajar B2 (OKU rabun teruk) untuk lebih memahami dan berimaginasi semasa menonton filem berkenaan.

“Kalau sesetengah babak contohnya ketika berlawan-lawan tu, kawan sebelah yang ceritakan kepada kita. Kalau adegan yang dia cakap-cakap itu, kita memang tak nampak tapi kita faham berdasarkan fahaman kita sendiri,” katanya.

Berkongsi perasaan sama, Shauki Ahmad Ariffin, 14, berkata filem bertemakan sejarah itu sangat dekat di hatinya kerana ia menitikberatkan nilai patriotisme yang tinggi selain ditayangkan hampir dengan sambutan Bulan Kebangsaan.

Pengetua sekolah itu Zaidah Mahadi turut melahirkan rasa syukur kerana diberi peluang membawa pelajar terbabit yang terdiri daripada 40 OKU cacat penglihatan sepenuhnya dan 68 orang daripada kategori tidak nampak untuk mengikuti serta menonton filem berkenaan.

Ketua Pegawai Operasi Yayasan Maghfirah Shuib Norudin pula berkata tujuan pihaknya membawa pelajar terbabit menonton filem ‘pecah panggung’ itu ialah untuk menyuntik nilai patriotisme dalam diri mereka selaras dengan Bulan Kebangsaan ini.

“Kita mahu mereka mengambil semangat perjuangan Mat Kilau untuk disematkan dalam diri mereka bagi meneruskan kehidupan di masa hadapan,” katanya.

Beliau berharap inisiatif yang dijalankan oleh pihaknya dapat memberi kesedaran kepada masyarakat bahawa golongan OKU juga adalah sama seperti orang lain. –AlHijrah Online


MASJID JAME’ BADLISHAH PEKAN YAN LAUNG AZAN MAGHRIB AWAL DUA MINIT

YAN: Penduduk di sekitar kawasan Masjid Jame’ Badlishah Pekan Yan perlu menggantikan puasa susulan azan Maghrib yang dilaungkan masjid itu pada 30 Mac lalu, terawal dua minit.

Timbalan Pengerusi masjid tersebut Ahmad Nasir berkata, pihaknya memohon maaf atas kesilapan berhubung kejadian yang disebabkan oleh masalah teknikal paparan digital waktu azan di masjid.

Katanya, ibadah puasa para jemaah yang bergantung semata-mata kepada laungan azan Maghrib dari masjid itu untuk berbuka puasa telah terbatal pada hari kejadian.

“Mereka yang terlibat perlu diganti atau diqada puasanya. Begitulah pandangan Jumhur ulama dari kalangan Hanafi, Maliki, Syafie.

“Ramai di kalangan ulama Hambali menyatakan bahawa puasa tersebut batal dan wajib diqada,” katanya dalam satu kenyataan.—AlHijrah Online


Tun M: ECRL batal

PUTRAJAYA, 29 Januari – Selepas
beberapa kenyataan mengelirukan oleh menteri-menteri PH berhubung pembatalan kontrak
Laluan Kereta Api Pantai Timur (ECRL) dengan syarikat China Communications
Construction Company (CCCC), Perdana Menteri Tun Dr Mahathir mengesahkan
kontrak itu dibatalkan.

Menjawab soalan wartawan berhubung pihak yang menjadi punca kekeliruan itu, Dr Mahathir berkata, adakalanya ia berlaku apabila beberapa menteri membuat pengumuman itu sebelum tiba masanya.

“Saya mengakui kesilapan telah dibuat tetapi kita akan membetulkan kesilapan itu.

Menteri Kewangan, Lim Guan Eng
akan memberi kenyataan bagi menjelaskan mengenai apa yang berlaku,” katanya
pada sidang media selepas merasmikan Pelan AntiRasuah Nasional 2019-2023 di
PICC hari ini.

Sinar Online melaporkan, pada
masa yang sama Dr Mahathir berkata berkata kontrak Laluan Kereta Api Pantai
Timur (ECRL) dengan syarikat China Communications Construction Company (CCCC)
terpaksa ditamatkan kerana kerajaan menanggung beban hutang yang tinggi.

Dr Mahathir berkata, Kerajaan
bukan tidak mahu menghormati kontrak sedia ada, tetapi sedar tidak mampu
membayar kontrak yang menelan belanja lebih daripada RM100 bilion.

“Ini akan memudaratkan negara dan kita akan jelaskan kepada pihak-pihak berkenaan bahawa kita bukan mahu mengecewakan atau membuang kontrak tetapi kerana kita benar-benar terikat dari segi kewangan,” katanya.


PEMANDU MAUT LORI TERHUMBAN KE DALAM LAUT

IPOH: Seorang lelaki mati lemas apabila lori 10 tan yang dipandunya terjatuh ke dalam laut di Terminal Maritim Lumut dekat Manjung, hari ini.

Ketua Balai Bomba dan Penyelamat (BBP) Sitiawan Mohd Azizi Zakaria berkata pihaknya menerima panggilan mengenai insiden itu daripada pihak pelabuhan pada 5.30 pagi tadi dan operasi menyelamat turut dibantu anggota Unit Pasukan Penyelamat Di Air (PPDA) BBP Pulau Pangkor.

Beliau berkata mangsa dikenali sebagai Aqil Rasydan Razmi berusia 20-an berjaya dibawa naik pada pukul 9.45 pagi tadi, namun disahkan meninggal dunia oleh petugas kesihatan.

“Sebuah lori 10 tan terjatuh ke dalam laut pada kedalaman kira-kira 11 meter. Kapal yang berdekatan pelabuhan telah ditarik bagi memudahkan operasi penyelamatan dilakukan.

“Dua unit kren dari pelabuhan dalam tindakan untuk membawa naik lori berkenaan ke tebing,” katanya dalam kenyataan hari ini.

Mohd Azizi berkata mangsa dihantar ke hospital Manjung untuk bedah siasat dan operasi tamat sepenuhnya pada 10.13 pagi. — AlHijrah Online


PEMANDU LORI TULAR TUKAR ‘LANE’, BERHENTI MENGEJUT POSITIF DADAH

PETALING JAYA: Polis mendapati pemandu lori tular kerana memandu secara melulu, mengubah haluan dan berhenti secara mengejut di Lebuhraya Persekutuan di sini, didapati positif dadah.

Ketua Polis Daerah Serdang ACP Mohamad Fakhrudin Abdul Hamid berkata, pemandu lori itu telah ditahan di Meru, Klang, semalam, bagi membantu siasatan.

“Ujian saringan air kencing mendapati pemandu lori itu positif dadah jenis methampetamine, dia telah ditahan reman sehingga Selasa bagi membantu siasatan,” katanya dalam kenyataannya hari ini.

Mohamad Fakhrudin berkata, bahagian Siasatan dan Penguatkuasaan Trafik Ibu Pejabat Polis Daerah Petaling Jaya telah mengesan satu video tular berdurasi dua minit 59 saat memaparkan sebuah lori dipandu secara melulu di Lebuhraya Persekutuan dari arah Shah Alam sebelum susur masuk Subang.

“Kejadian itu melibatkan dua buah kenderaan; kereta jenis Perodua Myvi dan lori jenis Scania. Kita berjaya mengesan kedua-dua pemandu kenderaan yang terlibat dalam kejadian tersebut,” katanya.

Kes tersebut disiasat di bawah Seksyen 42 Akta Pengangkutan Jalan 1987 dan Seksyen 15(1) Akta Dadah Berbahaya 1952.

“Pemilik kenderaan diingatkan agar sentiasa mematuhi undang-undang jalan raya bagi mengelak sebarang kejadian kemalangan.

“Kita tidak akan berkompromi dan mengambil tindakan tegas terhadap pemandu yang memandu secara berbahaya,” katanya.–AlHijrah Online


SERANGAN BOM DI DATARAN TAHRIR, IRAQ

BAGHDAD : Satu serangan bom kereta menyasarkan Dataran Tahrir, Baghdad, berlaku ketika protes anti-kerajaan terus berlangsung sejak Oktober lalu, demikian menurut sumber keselamatan semalam.

Agensi berita Anadolu melaporkan letupan di kawasan luas itu dikhuatiri mengorbankan nyawa, kata sumber yang enggan dikenali atas faktor keselamatan.

Tiada kumpulan mengaku bertanggungjawab melakuan serangan itu.

Iraq menyaksikan protes besar-besaran yang bermula dengan isu menentang masalah kemiskinan dan rasuah berleluasa sebelum merebak kepada tuntutan membubarkan kerajaan Adel Abdul-Mahdi.

Menurut Suruhanjaya Tinggi Hak Asasi Manusia Iraq, sekurang-kurangnya 325 penduduk Iraq terbunuh dan sekitar 15,000 cedera sejak protes bermula 1 Oktober lalu. — Terjemahan AlHijrah Online


MALAYSIA SEDIA MUDAHKAN LALUAN FDI JEPUN BAGI INDUSTRI HALAL

Datuk Seri Dr Ahmad Zahid Hamidi

TOKYO, 31 Mei – Malaysia bersedia menarik dan mempermudahkan sebarang kemasukan pelaburan langsung asing (FDI) dari Jepun, terutamanya yang melibatkan industri halal, kata Timbalan Perdana Menteri Datuk Seri Dr Ahmad Zahid Hamidi.

Beliau, yang dalam lawatan kerja ke Jepun, berkata bagi tujuan tersebut, kerajaan akan menyelaraskan proses kemasukan FDI dengan pihak kerajaan negeri, pihak berkuasa tempatan, Lembaga Pembangunan Pelaburan Malaysia (MIDA) dan Kementerian Perdagangan Antarabangsa dan Industri (MITI).

“Ia mempunyai kaitan, (kerana Jepun) bukan sahaja dapat pasaran produk halal yang pada tahun 2050 nanti akan terdapat kira-kira 2.8 bilion penduduk dunia beragama Islam.

“Dalam masa yang terdekat, Jepun mahu menjadi tuan rumah kepada Sukan Olimpik di mana sebahagian dari olahragawan dan olahragawati yang datang, terdiri daripada peserta-peserta dari negara Islam.

“Maka piawaian yang tertentu (berkaitan halal) harus dipelajari oleh mereka daripada sekarang,” kata beliau kepada wartawan Malaysia di sini, selepas mengadakan pertemuan tertutup dengan rakan sejawatnya di Jepun, Taro Aso, merangkap Menteri Kewangan negara matahari terbit itu.

Logo Halal JAKIM

Ahmad Zahid, yang juga Pengerusi Majlis Halal Malaysia, berkata Aso menyatakan hasrat mempelajari bagaimana industri Halal dapat digunakan terutamanya dalam industri pemakanan.

Beliau berkata Aso turut kagum dengan piawaian halal yang dikeluarkan oleh Jabatan Kemajuan Islam Malaysia (Jakim) dan usaha pengantarabangsaannya oleh Halal Development Corporation (HDC), dan menyifatkannya sebagai ‘sesuatu yang amat jauh di luar jangkaan mereka’.

Susulan itu, beliau berkata Malaysia bersedia menghantar beberapa pegawai untuk berpangkalan di Jepun bagi membantu negara tersebut mempelajari aspek saintifik halal dan juga prosedur operasi standard bagi penentuan produk dan perkhidmatan halal.

Di samping itu, Ahmad Zahid berkata Jepun turut menunjukkan minat dalam aspek keselamatan bagi penganjuran Sukan Olimpik berikutan pengalaman Malaysia yang luas dalam menangani pihak militan dan pengganas sejak zaman darurat lagi.

“Kami bersedia bukan sahaja bertukar maklumat, tetapi tentunya kami beri peluang bagi (Jepun untuk) mendapatkan pendedahan dan latihan pihak berkuasa,” katanya.
Selain itu, Ahmad Zahid berkata pertemuannya dengan Aso hari ini turut melibatkan perutusan rasmi bagi menjemput beliau melawat Malaysia bagi meraikan perayaan sambut ulangtahun ke-60 hubungan diplomatik Malaysia-Jepun yang akan disambut pada tahun hadapan.

Katanya hubungan baik yang terjalin antara dua negara turut diterjemahkan dalam tahap keyakinan yang tinggi oleh pelabur Jepun terhadap iklim pelaburan dan ekonomi Malaysia.

Ini turut disokong oleh pelaburan dari syarikat Jepun di Bandar Enstek baru-baru ini yang melibatkan jutaan dolar Amerika dalam industri farmasutikal dan wangian. “Beliau (Aso) menyatakan dari segi pulangan kadar simpanan di Jepun, ia berada pada tahap sifar di mana terdapat lebihan simpanan di dalam sistem perbankan mereka.

“Inilah masa yang sesuai untuk mereka mengembangkan pelaburan di luar negara dan Malaysia tidak terlepas daripada untuk diterokai oleh pelabur-pelabur Jepun bagi memperoleh pulangan pelaburan,” tambah beliau.

BERNAMA


ERDOGAN UMUM SIDANG KEMUNCAK SYRIA 5 MAC

DAMSYIK: Presiden Turki, Recep Tayyip Erdogan akan bertemu pemimpin Rusia, Perancis dan Jerman bulan depan untuk membincangkan situasi yang sedang berlaku di barat laut Syria.

Sejak Disember lalu, hampir sejuta penduduk terpaksa berpindah selepas tentera rejim Presiden Bashar al-Assad yang disokong Rusia meningkatkan operasi menyasarkan kubu terakhir kumpulan pemberontak di wilayah Idlib dan Aleppo.

Kenyataan Erdogan dibuat semalam selepas Kementerian Pertahanan Turki memaklumkan seorang lagi tentera negara itu terbunuh dalam serangan bom di Idlib, menjadikan 16 anggota tentera terkorban dalam sebulan.

Meskipun tidak menyatakan di mana rundingan pada 5 Mac akan diadakan, Erdogan memberitahu Turki akan menentukan pelan tindakan atau roadmap untuk Syria.

“Saya menyatakan pendirian kami dengan jelas kepada Moscow dan Berlin,” katanya.

Semalam, Presiden Rusia Vladimir Putin dan Canselor Jerman, Angela Merkel melahirkan kebimbangan mengenai situasi kemanusiaan di Idlib serta menggesa konflik ditamatkan.

Selain itu, Kremlin turut memberitahu akan membincangkan kemungkinan untuk mengadakan sidang kemuncak empat hala. — Agensi


POLIS SIASAT VIDEO TULAR AHLI PARLIMEN LANGGAR SOP MAKAN DURIAN

BATU PAHAT: Polis Batu Pahat telah mengesan satu rakaman video tular di laman sosial yang memaparkan Ahli Parlimen Batu Pahat bersama beberapa orang lagi sedang makan durian di sebuah kebun dipercayai di dalam daerah Batu Pahat.

Ketua Polis Daerah Batu Pahat ACP Ismail Dollah berkata, satu laporan polis telah dibuat dan kertas siasatan telah dibuka untuk menyiasat kejadian tersebut.

“Siasatan dijalankan di bawah Peraturan 18 (1) Peraturan-Peraturan Pencegahan dan Pengawalan Penyakit Berjangkit 2021.

“Pihak polis akan memanggil ahli Parlimen berkenaan dan pihak-pihak yang terlibat di dalam video tersebut untuk membantu siasatan,” katanya dalam kenyataan hari ini.

Ujarnya, pihak polis memohon agar orang ramai tidak membuat sebarang spekulasi yang boleh mengganggu siasatan. — AlHijrah online


SEMUA PELAJAR KAFA WILAYAH PERSEKUTUAN LAYAK SKIM PINJAMAN BUKU TEKS

KUALA LUMPUR: Skim Pinjaman Buku Teks (SPBT) Kelas Al-Quran dan Fardhu Ain (KAFA) diberikan kepada semua murid KAFA di Wilayah Persekutuan Kuala Lumpur, Putrajaya dan Labuan tanpa mengira pendapatan isi rumah dan bilangan anak yang layak dengan keutamaan diberikan kepada anak-anak asnaf dan golongan B40.

Jabatan Agama Islam Wilayah Persekutuan (JAWI) dalam kenyataannya memaklumkan inisiatif terbaharu ini bakal memberikan manfaat kepada 33,818 orang murid.

“Keseluruhan nilai bantuan berjumlah RM1.8 juta itu diberikan melalui peruntukan Majlis Agama Islam Wilayah Persekutuan (MAIWP) yang bertujuan meringankan beban kewangan ibu bapa dan penjaga, mengurangkan dan mengatasi masalah keciciran pembelajaran agama serta meningkatkan keberkesanan Pengajaran dan Pembelajaran (PdP) dalam kalangan murid KAFA,” kata kenyataan itu hari ini.

Menurut JAWI fasa pertama skim bantuan tersebut telah selesai dilaksanakan pada Mac lalu melibatkan edaran 46,550 naskhah buku teks kepada 12,221 murid tahun 1 dan 2 merangkumi tujuh subjek KAFA iaitu Adab, Akidah, Bahasa Arab, Ibadah, Jawi dan Khat, Sirah dan Tilawah al-Quran dengan keseluruhan kos bernilai RM691,005.

JAWI memaklumkan agensi agama tersebut sentiasa melaksanakan peranan penting dalam memberikan perkhidmatan pendidikan Islam dan pengajian Al-Quran dan fardhu ain kepada masyarakat Islam di Wilayah-Wilayah Persekutuan melalui lima buah Sekolah Integrasi Rendah Agama JAWI (SIRAJ), 71 buah Sekolah Rendah Agama (SRA) dan 130 KAFA.

Sementara itu hari ini berlangsung satu Majlis Apresiasi Kunjung Serah SPBT KAFA bertempat di KAFA Masjid Az Zubair Ibnul Awwam, Kuala Lumpur yang turut dihadiri Menteri di Jabatan Perdana Menteri (Hal Ehwal Agama) Senator Datuk Idris Ahmad dan Pengarah JAWI Mohd Ajib Ismail. – AlHijrah Online


VAKSIN COVID-19: TOKOH ULAMA DUNIA BERI PANDANGAN

Sumber Gambar: BERNAMA

KUALA LUMPUR: Pandangan tokoh ulama dunia, Shaykh Abdallah Shaykh Al-Mahfoudh Bayyah berkaitan dengan vaksin COVID-19 antara intipati utama dalam majalah khas yang akan diterbitkan oleh Menteri di Jabatan Perdana Menteri (Hal Ehwal Agama), Senator Datuk Seri Dr Zulkifli Mohamad Al Bakri.

Shaykh Abdallah yang juga Pengerusi Majlis Fatwa Emiriah Arab Bersatu (UAE) menghuraikan penggunaan vaksin itu dalam kalangan umat Islam secara menyeluruh menurut empat mazhab.

“Insyaallah, saya akan kemukakan dalam masa terdekat perkara itu,” katanya selepas menyempurnakan sumbangan barangan makanan anjuran Majlis Agama Islam Wilayah Persekutuan (MAIWP) di Madrasah Raudhatul Muttaqin, Sentul, hari ini.

Terdahulu, Zulkifli memaklumkan bahawa beliau dalam proses mengeluarkan majalah khas untuk memberi penjelasan serta ulasan berhubung penggunaan vaksin dalam kalangan umat Islam sebagai usaha menangani permasalahan ummah dengan memberi kefahaman sebenarnya mengenai perkara itu.

Majalah setebal 40 muka surat itu akan diterbitkan dalam bentuk santai dan mudah difahami.

Malaysia sebelum ini dilapor telah memeterai perjanjian dengan fasiliti COVAX dan Pfizer untuk memperoleh vaksin COVID-19.

Perdana Menteri, Tan Sri Muhyiddin Yassin mengumumkan bahawa kerajaan menandatangani perjanjian dengan syarikat farmaseutikal AstraZeneca juga untuk tujuan sama, hari ini. —AlHijrah Online


WARGA EMAS BERPUTIH MATA, RUMAH DAN WANG TUNAI RM20,000 HANGUS

KUALA TERENGGANU: Seorang warga emas hilang tempat berteduh selepas rumahnya di Kampung Losong Haji Awang, Kuala Terengganu hangus terbakar kira-kira jam 7.20 pagi tadi.

Kejadian itu turut mengakibatkan mangsa, Shafie Sulong, 74, kerugian kira-kira RM100,000 apabila semua peralatan rumah, wang tunai RM20,000 serta dua buah motosikal dijilat api.

Menurut mangsa, ketika kejadian anak lelakinya ketika itu sedang tidur dan mendengar bunyi letupan diikuti api yang sedang marak sebelum anaknya keluar menyelamatkan diri.

Dia yang ketika itu berada di kedai makan miliknya bergegas pulang ke rumah tetapi tidak sempat menyelamatkan kesemua barang berharga.

“Semua sekali tidak dapat diselamatkan. Motor ada dua buah habis terbakar dan ada lebih kurang RM20,000 (wang tunai),” katanya.

Kebakaran itu turut mengakibatkan dua rumah jiran Shafie yang terletak berhampiran turut terkesan.

Salah seorang jiran dilaporkan rugi lebih RM50,000 apabila 20 peratus bahagian rumahnya terbakar termasuk peralatan dapur, perabot dan barangan elektrik, manakala sebuah motosikal hangus terbakar.

Menurut Penolong Pengarah Bahagian Operasi Bomba Terengganu, Penguasa Kanan Bomba II, Muhammad Basri Kamarazaman, pihaknya menerima panggilan pada jam 7.39 pagi.

Katanya sejumlah 44 pegawai dan anggota bersama empat jentera bomba dan satu jentera tangki air kemudian bergegas ke lokasi kejadian dan mengambil masa 15 minit bagi mengawal kebakaran.

“Rumah yang terlibat adalah sebanyak tiga rumah iaitu rumah pertama terbakar 100 peratus, rumah kedua terbakar 20 peratus dan rumah ketiga terbakar 10 peratus,” kata Muhammad Basri.

Ujarnya keadaan rumah jenis kayu menyebabkan api terlalu cepat merebak dan punca kejadian serta nilai kerugian sebenar masih dalam siasatan. — AlHijrah Online.


PENGANJURAN PRN MELAKA AKAN DITELITI DAHULU

KUALA LUMPUR: Kerajaan akan meneliti semua aspek keselamatan dan risiko yang ada terlebih dahulu sebelum memutuskan untuk mengadakan Pilihan Raya Negeri (PRN) Melaka.

Menteri Kanan (Pertahanan) Datuk Seri Hishammuddin Tun Hussein berkata, keputusan tersebut memerlukan pandangan segala kepakaran yang melibatkan Majlis Keselamatan Negara (MKN), Suruhanjaya Pilihanraya (SPR) dan Kementerian Kesihatan (KKM).

“Kita belajar daripada apa yang berlaku dalam PRN Sabah dan kita tengok kesannya. Agenda kita adalah untuk selamatkan rakyat.

“SPR akan tentukan selepas kita bawa kepada pimpinan tertinggi. Saya dah arah MKN untuk dekati pihak berkenaan termasuk KKM,” katanya seperti dilapor Astro Awani.

Semalam, Dewan Undangan Negeri (DUN) Melaka dibubarkan berkuatkuasa Isnin lalu selepas mendapat kelulusan Yang di-Pertua Negeri, Tun Mohd Ali Rustam.

Speaker DUN Melaka Datuk Seri Ab Rauf Yusoh berkata pembubaran DUN dibuat selepas empat ahli DUN menarik sokongan terhadap Ketua Menteri Melaka, Datuk Seri Sulaiman Md Ali.—AlHijrah Online


MISTERI KEHILANGAN ABANG IPAR TERUNGKAI

PENDANG: Misteri kehilangan seorang lelaki sejak semalam akhirnya terjawab apabila mayat Mohd Khairil Saad, 33, ditemui lemas dalam Sungai Paya Palas dekat Pendang, Kedah.

Menurut adik ipar mangsa, Mohamad Faizal Mohd Jamel, 33, abang iparnya itu datang ke rumahnya dan meminjam motosikal pada jam 8 pagi semalam namun tidak pulang menyebabkan mereka sekeluarga risau.

Mohamad Faizal berkata mereka kemudian melaporkan kehilangan abang iparnya kepada pihak polis semalam sebelum dimaklumkan jasad Mohd Khairil ditemui terapung pagi tadi di Sungai Paya Palas.

Mayat Mohd Khairil ditemui terapung di sungai berkenaan pada jam 10.35 pagi tadi oleh sepasukan anggota Pasukan Penyelamat Di Air (PPDA) Bomba dan anggota Balai Bomba dan Penyelamat (BBP) Pendang.

Lelaki berkenaan dipercayai terjatuh ke dalam sungai tersebut dan mayatnya ditemui terapung kira-kira satu kilometer dari tempat dia terjatuh.

Motosikal serta kasut milik mangsa ditemui di atas sebuah titi berhampiran sungai terbabit.

Menurut Mohamad Faizal, mereka sekeluarga reda dengan kejadian itu dan jenazah akan dikebumikan di Tanah Perkuburan Islam Kampung Paya Kerchut sejurus selepas segala urusan selesai.

Penolong Pengarah Bahagian Operasi Kebombaan dan Penyelamat, Jabatan Bomba dan Penyelamat Malaysia (JBPM) Kedah, Penguasa Kanan Bomba (I) Mohamadul Ehsan Mohd Zain berkata mayat mangsa diserahkan kepada pihak polis untuk tindakan lanjut. — AlHijrah Online


LORI HILANG KAWALAN REMPUH 13 KERETA DI LAMPU ISYARAT

KUANTAN: Sebanyak 13 buah kereta yang sedang berhenti menunggu lampu isyarat dirempuh sebuah lori di Jalan Beserah berhampiran Perumahan Polis Bukit Pelindung di sini, petang semalam.

Kejadian berlaku kira-kira jam 6.48 petang itu menyebabkan kesemua kenderaan terlibat mengalami kerosakan namun kesemua pemandu berusia 29 hingga 62 tahun dan penumpang selamat serta tidak mengalami sebarang kecederaan.

Ketua Polis Daerah Kuantan ACP Wan Mohd Zahari Wan Busu berkata, siasatan awal mendapati kemalangan berpunca daripada sebuah lori yang hilang kawalan semasa memandu di laluan selekoh menuruni bukit.

“Akibat kejadian, lori terbabit telah melanggar deretan kereta yang sedang berhenti menunggu lampu isyarat di hadapan,” katanya.

“Kejadian berlaku di laluan berselekoh menuruni bukit dalam keadaan cuaca hujan, jalan basah dan licin,” katanya.

Wan Mohd Zahari berkata pihaknya telah ke lokasi kejadian untuk siasatan dan telah merakam percakapan pemandu terlibat.

Kes disiasat di bawah Peraturan 10 Kaedah-Kaedah Lalu Lintas Jalan 1959 (Rule 10 LN 166/59).—AlHijrah Online


Anggota pengganas pro Trump bom masjid

CHICAGO, 25 Januari – Dua anggota
kumpulan militia pro-Donald Trump, mengaku bersalah mengebom sebuah masjid di
pinggir Minneapolis dalam usaha menakutkan penduduk Islam Amerika Syarikat (AS)
untuk meninggalkan negara itu.

Michael McWhorter, 29, dan Joe
Morris, 23, membuat pengakuan itu semalam terhadap tuduhan berpunca daripada
jenayah termasuk dua cubaan merompak, rompakan bersenjata dan cubaan memeras
ugut syarikat kereta api.

Polis berkata, kedua-dua lelaki
itu adalah anggota militia White Rabbits, yang mana pemimpin mereka telah
memohon untuk membina tembok di sepanjang sempadan AS-Mexico.

Sinar Online melaporkan, dalam
pengakuannya, McWhorter berkata kumpulannya mengebom Pusat Islam Dar Al-Farooq
pada Ogos 2017 sebagai mesej ‘anda tidak dialu-alukan di sini’.

Tiada siapa cedera dalam
pengeboman yang merosakkan pejabat imam masjid berkenaan.

Pengeboman berlaku beberapa bulan
sebelum Trump menjadi presiden, dengan peningkatan kebimbangan diskriminasi
terhadap penduduk Islam AS dan laporan pertambahan kejadian jenayah benci.


UMAT ISLAM PERLU BERSATU WALAU BERBEZA PANDANGAN – AGONG

KEPALA BATAS: Yang di-Pertuan Agong Al-Sultan Abdullah Ri’ayatuddin Al-Mustafa Billah Shah bertitah umat Islam perlu mempunyai keinginan untuk bersatu walaupun berbeza pandangan kerana inilah sifat yang boleh memajukan diri, negeri dan negara.

Seri Paduka bertitah umat Islam tidak boleh terlalu taasub dengan pandangan masing-masing dan mengamalkan sikap berpuak-puak dalam masjid.

“Ini adalah satu fenomena yang kurang sihat dan tidak sihat langsung,” titah Seri Paduka pada majlis Pemasyhuran Masjid Jamek Ar Rahmani Kampung Banggol, di sini hari ini.

Al-Sultan Abdullah bertitah institusi masjid harus dipertahankan daripada menjadi gelanggang politik mana-mana pihak dan puak.

Seri Paduka berharap pentadbiran masjid di bawah naungan Majlis Agama Islam Pulau Pinang di bawah Yang Dipetua Negeri Pulau Pinang perlu diuruskan dan diimarahkan dengan sebaik mungkin.

Hadir sama Tengku Arif Bendahara Tengku Muhammad Iskandar Ri’ayatuddin Shah Ibni Al-Sultan Abdullah Ri’ayatuddin Al-Mustafa Billah Shah, Yang Dipetua Negeri Pulau Pinang Tun Ahmad Fuzi Abdul Razak dan Timbalan Ketua Menteri I Datuk Ahmad Zakiyuddin Abdul Rahman.

Pada majlis berkenaan, Seri Paduka berkenan menandatangani plak perasmian Masjid Jamek Ar Rahmani Kampung Banggol sebelum menunaikan solat Jumaat bersama rakyat jelata.—AlHijrah Online


Kontroversi tidak jejaskan sambutan ceramah Dr Zakir

KOTA BHARU – Sekitar tiga ribu orang memenuhi ruang dewan Kota Bharu Trade Centre untuk mendengar ceramah Dr Zakir Naik bertajuk Diskusi Intelek Bersama Dr. Zakir Naik, di sini, malam tadi.

Walaupun sedang dilanda kontroversi, ceramah beliau tetap mendapat sambutan hangat terutamanya oleh pelajar institusi pengajian tinggi, sekaligus membuktikan mereka tidak terpengaruh dengan cubaan menggugat kehidupan umat Islam.

Dr Zakir yang diberi ruang lebih tiga jam untuk menerangkan tajuk
“Happiness in the Quran” ternyata berjaya menarik perhatian hadirin
terutama golongan muda, menyebabkan sesi soal jawab terpaksa dilanjutkan hampir
satu jam dan selesai menjelang 1 pagi.

Dalam ceramahnya, Dr Zakir menekankan tentang kepentingan manusia mencari
kebahagian hakiki melalui jalan Islam seperti yang digariskan al-Quran, dan
mengingatkan mereka supaya tidak terpedaya dengan kebahagiaan palsu yang hanya
bersifat sementara.

Salah seorang yang hadir, Mohd Iman Saifullah berkata, penyampaian ceramah
Dr Zakir kali ini agak berlainan sedikit daripada lazimnya kerana hadirin
terdiri daripada kalangan majoriti umat Islam.

Dr. Zakir yang terkenal dengan ceramah yang berbentuk perbandingan agama didakwa sering menimbulkan salah faham dalam kalangan masyarakat berbilang kaum dan agama di negara ini.

Manakala seorang lagi peserta, Siti Aniza Abdul Rahman berkata, program
kali ini merupakan satu perbincangan yang menarik kerana turut diisi dengan
soalan-soalan tentang kebahagiaan, penciptaan manusia serta pendekatan sains dalam
aspek kehidupan di dunia seperti peredaran bulan dan matahari di atas orbitnya
tersendiri.

Penceramah terkenal dunia itu berada di negeri Cik Siti Wan Kembang
untuk program Siri Jelajah Dr Zakir Naik ke Kelantan 2019 yang bermula semalam
hingga 9 Ogos ini.

Beliau akan mengakhiri siri jelajah ini dengan pidato perdana yang akan
diadakan esok di Stadium Sultan Muhammad ke-4.


SITI BAINUN SEKALI LAGI GAGAL TANGGUH HUKUMAN PENJARA 12 TAHUN

KUALA LUMPUR: Pengasas Rumah Bonda Siti Bainun Ahd Razali hari ini gagal dalam cubaan kali kedua untuk menangguhkan pelaksanaan hukuman penjara 12 tahun atas kesalahan mengabai dan menganiaya seorang remaja perempuan sindrom Down, dikenali sebagai Bella.

Siti Bainun, 31, memohon untuk penggantungan pelaksanaan hukuman penjara itu sementara menunggu rayuan terhadap sabitan dan hukuman didengar dan diputuskan oleh Mahkamah Tinggi.

Hakim Mahkamah Tinggi Datuk Ahmad Bache menolak permohonan Siti Bainun selaku pemohon selepas mendapati tiada keadaan khas atau luar biasa untuk membenarkan penggantungan pelaksanaan hukuman itu.

“Setelah meneliti afidavit dan hujahan kedua-dua pihak, mahkamah memutuskan isu-isu dihujahkan oleh peguam pemohon tidak dapat menunjukkan keadaan khas atau luar biasa yang membolehkan mahkamah membenarkan permohonannya.

Pemohon juga telah disabitkan oleh Hakim Mahkamah Sesyen dan hakim itu juga telah menolak permohonan serupa dengan alasan-alasan yang mahkamah ini bersetuju dengan hakim itu,” kata Ahmad di sini hari ini.

Pada 3 Mei lepas, Hakim Mahkamah Sesyen Izralizam Sanusi memerintahkan Siti Bainun menjalani hukuman penjara 12 tahun serta-merta selepas menolak permohonannya untuk menangguhkan pelaksanaan hukuman.

Siti Bainun dihantar ke Penjara Kajang untuk menjalani hukuman penjara itu.

Sementara itu, Ahmad dalam penghakimannya berkata Siti Bainun menyatakan bahawa dia menghadapi masalah kesihatan seperti asma, sakit hempedu dan “gerd”, namun tiada laporan pakar dikemukakan sedangkan beban pembuktian terletak kepada pemohon.

“Apa yang ada adalah laporan perubatan biasa bertarikh 6 Dis 2022, surat kemasukan pemohon ke hospital pada 28 Nov 2022 dan gambar hidung serta bibirnya tidak dapat membantu mahkamah.

“Namun, pihak responden (pendakwaan) memfailkan afidavit jawapan Pegawai Perubatan di Klinik Penjara Wanita Kajang Dr S S Sunita yang mengendalikan pemeriksaan kesihatan pemohon dan mendapati pemohon dalam keadaan stabil, tidak mengalami apa-apa komplikasi kesihatan serta tidak mempunyai masalah kesihatan serius,” kata hakim itu.

Menurut Ahmad, tiada afidavit balasan difailkan pemohon untuk mematahkan laporan dan pendapat Dr Sunita.

“Ini adalah satu kekurangan yang melemahkan permohonan pemohon yang cuba memberi alasan bahawa pihaknya menerima afidivit tersebut lewat.

“Mahkamah berpendapat alasan ini adalah difikirkan kemudian (eng:afterthought) kerana jika pemohon ingin menjawab kepada afidavit itu, ia boleh dilakukan selewat-lewatnya pada pagi, 18 Mei lepas kerana hujahan lisan pada sebelah petang,” katanya dan menambah peluang tersebut tidak diambil oleh pemohon.

Hakim itu berkata alasan bahawa pemohon menanggung ibu yang tua dan sakit adalah isu peribadi berkaitan dengan urusan keluarga selain pemohon bergiat aktif dalam kerja amal bukanlah satu keadaan khas yang mewajarkannya untuk mendapatkan penangguhan pelaksanaan hukuman penjara.

“Tanpa pemohon, kerja-kerja amal tidak terhenti atau terbantut kerana masih banyak lagi sukarelawan yang bergiat dalam kerja amal. Pemohon sebelum ini bergerak aktif di dalam badan sukarelawan melibatkan kanak-kanak dan jika permohonan ini dibenarkan, dia mempunyai kecenderungan untuk melakukan kesalahan,” katanya.

Ahmad berkata alasan bahawa pemohon menjaga seorang kanak-kanak lelaki bukanlah keadaan istimewa yang mewajarkan penggantungan pelaksanaan hukuman diberikan kerana afidavit sokongan daripada pegawai penyiasat menunjukkan kanak-kanak itu tinggal bersama ibu dan bapanya di Puchong sejak tahun lepas dan bukannya tinggal bersama pemohon.

“Ibu berkenaan iaitu Noor Marliana Ramlee juga menafikan beliau ditanggung oleh pemohon sebaliknya menyatakan beliau mempunyai suami yang menanggungnya,” katanya.

Siti Bainun dijatuhi hukuman penjara 12 tahun oleh Mahkamah Sesyen di sini selepas didapati bersalah atas dua pertuduhan mengabai dan menganiaya Bella, 13, di sebuah unit kondominium di Wangsa Maju di sini antara Februari dan Jun 2021.

Mahkamah turut memerintahkan Siti Bainun menandatangani bon berkelakuan baik selama lima tahun dengan seorang penjamin berserta cagaran RM5,000.

Dia juga diarah melaksanakan khidmat masyarakat selama 200 jam yang perlu disempurnakan dalam tempoh enam bulan selepas tamat hukuman penjara.

Pendakwaan dikendalikan Timbalan Pendakwa Raya Nor Azizah Mohamad, Zilfinaz Abbas ,Zahida Zakaria dan Shakira Aliana Alias manakala peguam Ahmad Faiz Munawar mewakili Siti Bainun.

Turut hadir pada prosiding hari ini ialah peguam pemerhati iaitu Mohd Radzi Yatiman yang dilantik Tunku Mahkota Johor Tunku Ismail Sultan Ibrahim.–AlHijrah Online


PULAU PINANG DILANDA BANJIR KILAT

GEORGE TOWN: Hujan lebat sejak awal pagi tadi menyebabkan beberapa kawasan di Pulau Pinang dilanda banjir kilat, namun tiada pusat pemindahan sementara (PPS) dibuka setakat ini.

Hujan lebat sejak 5 pagi itu mengakibatkan kawasan Bayan Lepas, Bayan Baru serta Bukit Jambul terjejas dan beberapa laluan utama ditenggelami air sehingga menyukarkan kenderaan ringan melalui jalan tersebut.

Ahli Dewan Undangan Negeri (ADUN) Bayan Lepas, Azrul Mahathir Aziz berkata pihaknya menerima maklumat antara kampung dilanda banjir kilat adalah Kampung Masjid, Kampung Manggis, Kampung Perlis, Kampung Binjai dan Kampung Seronok.

”Sebaik menerima maklumat saya dan pasukan DUN terus ke kawasan terlibat bagi melihat dan membantu…puluhan rumah dilanda banjir kilat dan ada kediaman terjejas teruk terutama rumah yang terletak berhampiran Sungai Bayan Lepas.

“Saya bimbang jika ada penduduk terperangkap banjir, namun alhamdulillah semuanya selamat dan setakat 10.15 pagi ini, air telah surut di beberapa kawasan dan tiada penduduk dipindahkan ke PPS,” katanya ketika dihubungi.

Sementara itu, Pengerusi Majlis Pengurusan Komuniti Kampung (MPKK) Kampung Binjai, Baseri Hashim ketika dihubungi berkata kira-kira 30 rumah di Kampung Binjai dilanda banjir kilat awal pagi tadi akibat hujan lebat berterusan sehingga 9 pagi.

Beliau berkata air mula naik di kawasan rumah penduduk selepas subuh dan air naik terlalu cepat sehingga ke paras buku lali orang dewasa, namun mangsa terlibat sudah bersiap sedia serta mengambil langkah berjaga-jaga.

”Setakat ini, tiada penduduk dipindahkan ke PPS kerana air kembali surut selepas hujan berhenti tetapi  penduduk tetap berjaga-jaga kerana bimbang hujan lebat akan berterusan,” katanya.

Beliau berkata kampung tersebut kerap dilanda banjir sekiranya hujan lebat berterusan kerana berada di kawasan tanah rendah dan berharap pihak berkuasa dapat mengambil tindakan segera terutama membersihkan longkang serta parit agar tidak tersumbat.–AlHijrah Online


MALAYSIA DESTINASI MESRA MUSLIM TERBAIK OIC

PUTRAJAYA: Malaysia diumumkan sebagai ‘Destinasi Mesra-Muslim Terbaik’ Pertubuhan Kerjasama Islam (OIC) dan ‘Destinasi Mesra-Wanita Muslim Terbaik’ oleh CrescentRating dan Mastercard pada Halal in Travel Awards yang diadakan di Singapura hari ini.

Pada majlis sama, Malaysia sekali lagi mendahului senarai dalam carta ‘Destinasi Mesra-Muslim Terbaik’ dalam laporan Indeks Pelancongan Muslim Global (GMTI) 2023.

Menteri Pelancongan, Seni dan Budaya Datuk Seri Tiong King Sing berkata pencapaian tersebut mengukuhkan lagi kedudukan dan penjenamaan Malaysia sebagai peneraju segmen Pelancongan Islam serta Pelancongan dan Hospitaliti Mesra Muslim (MFTH) di peringkat serantau dan antarabangsa.

Beliau dalam satu kenyataan hari ini berkata pelancong Muslim merupakan pasaran yang semakin berkembang dalam industri pelancongan dengan populasi umat Islam dianggarkan mencecah 2 bilion di seluruh dunia.

Kadar pemulihan pelancongan Islam di peringkat global juga memberangsangkan apabila mencatatkan 110 juta ketibaan pelancong Muslim pada tahun lepas, katanya.

“Malaysia turut mencatatkan prestasi membanggakan apabila berjaya menarik seramai 2.12 juta pelancong Muslim ke negara ini pada tahun lalu dengan jumlah perbelanjaan pelancong Muslim sebanyak RM5.37 bilion,” katanya.

Tiong berkata usahawan dan penggiat industri tempatan digalakkan mengembangkan tawaran khidmat mesra-Muslim sebagai satu nilai tambah dalam menyebarluaskan industri pelancongan Islam dalam negara.

Mereka digalakkan menyertai kursus dan program di bawah ITC antaranya, kursus ‘Muslim-Friendly Tourist Guide’ (MFTG) yang terbuka kepada pemandu pelancong berlesen tempatan dan program ‘Muslim-Friendly Tourism and Hospitality Assurance and Recognition’ (MFAR) yang memberi peluang pengembangan perniagaan kepada rakyat menerusi pelancongan Islam yang berkembang pesat. –AlHijrah Online


HINA NABI: 140 NGO SERAH MEMORANDUM KEPADA KEDUTAAN INDIA

KUALA LUMPUR: Yayasan Dakwah Islamiah Malaysia (YADIM) dan Majlis Amal Islami Malaysia (MAIM) mewakili 140 badan bukan kerajaan (NGO) menghantar memorandum bantahan kepada Kedutaan India di Jalan Pahang di sini, berhubung isu penghinaan Nabi Muhammad SAW.

Pengerusi MAIM Muhammad Najhan Shahir Halim berkata memorandum itu dihantar untuk memohon kerajaan India khasnya Parti Bharatiya Janata (BJP) mengenakan tindakan tegas melucutkan jawatan dalam parti atau kerajaan terhadap dua pemimpin parti itu yang mengeluarkan kenyataan menghina Nabi Muhammad SAW.

“Kami kesal dan dukacita terhadap kenyataan pemimpin BJP India, Nupur Sharma yang didakwa membuat kenyataan menghina dalam debat televisyen dan juga Naveen Jindal atas komennya di media sosial terhadap Nabi Muhammad.

“Kerajaan India khasnya Parti BJP perlu memohon maaf kepada seluruh umat Islam di serata dunia khasnya di India atas penghinaan ini dan berjanji tidak akan mengulangi pada masa akan datang,” katanya pada sidang media selepas menyerahkan memorandum berkenaan.

Muhammad Najhan Shahir berkata pihaknya menyokong usaha dan tindakan tegas Kerajaan Malaysia yang memanggil Pesuruhjaya Tinggi India ke Malaysia serta menyatakan bantahan rasmi terhadap negara itu.

Baru-baru ini dua jurucakap BJP yang mentadbir India telah mengeluarkan kenyataan menghina Nabi Muhammad SAW dan isteri baginda Saidatina Aisyah RA.

Perkara itu telah membangkitkan kemarahan umat Islam di seluruh negara, terutama di Asia Barat, yang mengutuk tindakan itu sehingga terdapat pusat beli-belah yang memunggah keluar produk India daripada rak jualan. – AlHijrah Online


INSPEKTOR SHEILA MENGAKU TIDAK BERSALAH ATAS TIGA PERTUDUHAN

KUALA LUMPUR: Seorang inspektor wanita yang tular di media sosial baru-baru ini dihadapkan di dua Mahkamah Majistret Selayang di sini atas dua pertuduhan mengaibkan kehormatan seorang anggota polis berpangkat lans koperal dan seorang pemuda serta satu tuduhan melakukan ugutan jenayah ke atas seorang wanita warga emas.

Sheila Sharon Steven Kumar, 35, membuat pengakuan tidak bersalah bagi ketiga-tiga pertuduhan  itu selepas pertuduhan terhadapnya dibacakan di hadapan Majistret Nur Hafizah Rajuni dan Majistret Chai Guan Hock.

Di hadapan Majistret Nur Hafizah, wanita itu didakwa menyebut berkenaan pangkat lans koperal dengan cara tidak wajar kepada Lans Koperal Abdul Arif Farhan Abdul Razak dengan maksud untuk mengaibkan kehormatannya di No 8, Jalan SG 1/1, Taman Sri Gombak di sini, pada 1.25 tengah hari, 15 Jun lepas.

Dia dituduh mengikut Seksyen 509 Kanun Keseksaan yang memperuntukkan hukuman penjara maksimum lima tahun atau denda atau kedua-duanya, jika sabit kesalahan.

Timbalan Pendakwa Raya Anis Farhah Ahmad Hilmi mencadangkan jaminan RM5,000 dengan seorang penjamin, namun peguam M. Manoharan yang mewakili Sheila memohon anak guamnya dikenakan jaminan bon atau jaminan paling rendah dengan alasan dia berkhidmat dengan Polis Diraja Malaysia (PDRM) sejak tujuh tahun lepas dan tertuduh daripada keluarga yang baik.

“Ayah tertuduh hadir sebagai penjamin dan untuk makluman, ayahnya merupakan bekas pegawai polis yang telah berkhidmat di PDRM selama 39 tahun. Anak guam saya hanya mahu mendisiplinkan pengadu,” kata Manoharan.

Di hadapan Majistret Chai, wanita itu didakwa mengugut M. Silverkoomarie, 69, dengan niat untuk mendatangkan kegentaran kepada wanita warga emas itu pada 12 tengah hari di tempat dan tarikh sama, mengikut Seksyen 506 Kanun Keseksaan yang membawa hukuman penjara maksimum dua tahun atau denda atau kedua-duanya, jika sabit kesalahan.

Pegawai polis wanita itu juga didakwa menghina kesopanan seorang lelaki, P. Taneswaran, 31, dengan berkata “you tengok badan you, gemuk, botak dan badak sumbu” di lokasi dan tarikh sama, pada 1 tengah hari.

Dia dakwa mengikut Seksyen 509 Kanun Keseksaan.

Prosiding dikendalikan Timbalan Pendakwa Raya Wan Nur Iman Wan Ahmad Afzal.

Mahkamah membenarkan tertuduh diikat jamin RM5,000 dengan seorang penjamin bagi ketiga-tiga pertuduhan dan menetapkan 7 Ogos ini untuk sebutan semula kes. — AlHijrah Online


PERAK TANGGUH SEMENTARA AKTIVITI MENGAJAR, CERAMAH DI SURAU DAN MASJID

PERAK: Jabatan Agama Islam Perak (JAIPk) menangguhkan sementara aktiviti mengajar serta ceramah di surau dan masjid di Perak.

Larangan ini berkuat kuasa serta merta kepada semua penceramah agama termasuk dari dalam dan luar negara bermula 23 Ogos 2023.

Pengarah JAIPK, Harith Fadzilah Abdul Halim berkata, penangguhan itu susulan proses penambahbaikan garis panduan permohonan penceramah dan pengajar di masjid dan surau.

Menurut Harith Fadzilah, Jawatankuasa Pengawasan Pengajaran Agama Islam Negeri Perak ketika ini sedang membuat penambaikan terhadap garis panduan permohonan penceramah dan pengajar sebagai usaha penyusunan semula konsep dakwah agar selari dengan akidah Ahli Sunnah Wal Jamaah aliran Asyairah dan Maturidiah.

“Sehingga garis panduan muktamad dikuatkuasakan, beberapa ketetapan telah diputuskan dengan menangguhkan jemputan mana-mana penceramah dari luar negara dan luar negeri Perak sama ada bertauliah atau tanpa tauliah,” katanya pada Rabu.

Jelas beliau, ketetapan itu bagaimanapun dikecualikan ke atas individu sebagaimana Peraturan 23 (1) (A) hingga (E), (2) dan (3) Peraturan-Peraturan Pengawasan Pengajaran dan Syarahan Agama 2013

Berdasarkan peraturan 23 (1) (A) hingga (E), individu terbabit adalah anggota Majlis Agama Islam dan Adat Melayu Perak (MAIPk); Mufti mana-mana negeri di Malaysia, pegawai agama, guru agama yang dilantik kerajaan negeri atau persekutuan yang mengajar atau memberi syarahan kepada pelajar sekolah atau institusi di mana dia ditugaskan, dan mana-mana orang yang pada pendapat MAIPK mempunyai kelayakan dan pengalaman yang bersesuaian. — AlHijrah Online


LELAKI MAUT ALIHKAN BUNGKUSAN DIPERCAYAI BAHAN LETUPAN

AMPANG: Seorang tukang masak maut akibat letupan sebuah bungkusan yang diletak di atas keretanya di hadapan sebuah restoran di Jalan Pandan Indah, di sini malam tadi.

Kejadian berlaku kira-kira jam 8.50 malam tadi melibatkan mangsa lelaki warganegara tempatan berusia 28 tahun.

Ketua Polis Daerah Ampang Jaya, ACP Mohamad Farouk Eshak berkata mangsa dikatakan memegang bungkusan berkenaan untuk dialihkan dari atas kereta jenis Toyota Corolla Altis sebelum meletup.

“Letupan itu mengakibatkan mangsa mengalami kecederaan parah pada bahagian badan dan tangan.

“Mangsa kemudian dibawa orang awam ke Hospital Ampang namun disahkan meninggal dunia kira-kira jam 9.45 malam,” katanya dalam satu kenyataan hari ini.

Menurutnya letupan tersebut turut menyebabkan bahagian depan kereta mangsa terbakar dan kemik.

“Punca kejadian masih dalam siasatan dan kes disiasat di bawah Seksyen 302 Kanun Keseksaan,” katanya.–AlHijrah Online


GABENOR BNM NAFI KENAIKAN OPR SEBABKAN PENINGKATAN KEBANKRAPAN

KUALA LUMPUR: Gabenor Bank Negara Malaysia (BNM), Tan Sri Nor Shamsiah Mohd Yunus menafikan bahawa kenaikan kadar dasar semalaman (OPR) telah menyebabkan peningkatan kebankrapan.

Beliau berkata tiada angka yang menyokong dakwaan sedemikian, sambil menambah, malahan hakikatnya, secara agregat, isi rumah terus memegang aset kewangan melebihi hutang yang membolehkan mereka mengurus kos pinjaman lebih tinggi.

“Saya ingin menegaskan bahawa adalah tidak benar kenaikan OPR menyebabkan peningkatan kebankrapan.

“Namun kami akui bahawa terdapat beberapa segmen dan sektor yang memerlukan bantuan berikutan keadaan mereka, dan bantuan masih tersedia untuk mereka yang memerlukan.

“Dengan semua keadaan ini, adalah amat perlu, wajar dan tepat pada masanya dasar monetari diselaraskan semula bagi memastikan kita terus berada di landasan pertumbuhan yang mampan,” katanya selepas mengumumkan Prestasi Ekonomi suku pertama (S1) 2023 di Sasana Kijang di sini, hari ini.

BNM pada mesyuarat jawatankuasa dasar monetarinya (MPC) pada 3 Mei 2023 menaikkan OPR sebanyak 25 mata asas kepada 3.00 peratus. Sehubungan itu, kadar siling dan lantai koridor OPR dinaikkan masing-masing kepada 3.25 peratus dan 2.75 peratus.

Nor Shamsiah menjelaskan bahawa keputusan untuk menaikkan OPR dibuat kerana ekonomi negara terus mengukuh dengan keluaran dalam negara kasar (KDNK) melepasi paras prapandemik, kadar pengangguran menurun dan isi rumah kekal berdaya tahan.

Beliau berkata susulan prospek pertumbuhan dalam negeri yang kukuh, MPC menilai bahawa ia adalah masa yang sesuai untuk menormalkan lagi tahap penyesuaian monetari.

Dengan keputusan ini, MPC telah menarik balik rangsangan monetari yang bertujuan untuk menangani krisis COVID-19 bagi meningkatkan pemulihan ekonomi.

“Pada tahap OPR pada 3.00 peratus ketika ini, pendirian dasar monetari sedikit akomodatif dan kekal menyokong ekonomi,” katanya.

Beliau juga menekankan bahawa walaupun inflasi telah menyederhana, pengembangan ekonomi Malaysia yang lebih besar dan permintaan domestik yang kukuh, terus memberi tekanan terhadap harga, yang menyebabkan inflasi kekal tinggi, yang mana juga telah menjadi trend di banyak negara.

“Dalam sesetengah kes, dasar monetari lambat bertindak balas, menyebabkan kadar faedah dasar perlu dinaikkan dengan lebih cepat dan agresif.

“Kita pastinya tidak mahu berada dalam situasi itu. Kita perlu berhemat.

“Kita juga mahu mengelak situasi mengekalkan kadar faedah terlalu rendah bagi tempoh terlalu lama, terutamanya ketika pertumbuhan ekonomi mengukuh kerana ini boleh menyebabkan inflasi yang lebih tinggi pada masa hadapan dan juga (terdapat) risiko ketidakseimbangan kewangan,” kata Nor Shamsiah

Menurutnya, matlamat utama dasar monetari adalah untuk mencapai pertumbuhan ekonomi yang mampan dalam tempoh jangka panjang.

Beliau juga membetulkan tanggapan salah bahawa bank pusat mahukan pertumbuhan ekonomi menjadi lebih perlahan.

Menegaskan bahawa tanggapan ini tidak benar, beliau berkata keputusan (menaikkan kadar faedah) akan membantu memastikan negara terus berkembang secara mampan.

Sementara itu, Nor Shamsiah berkata, pasaran kewangan domestik kekal dalam keadaan teratur walaupun terdapat kebimbangan pengeluaran ekonomi global akan menyederhana.

Khususnya, tekanan sektor perbankan di ekonomi maju utama telah menyebabkan penurunan hasil bon global menghala ke penghunung akhir suku pertama (S1) di tengah-tengah jangkaan pelonggaran dasar monetari di Amerika Syarikat.

Beliau berkata, walaupun terdapat ketidaktentuan luaran, prospek pelabur bagi pasaran sedang pesat membangun, termasuk Malaysia, secara amnya masih kekal kukuh.

Hasil bon kerajaan domestik Malaysia merosot pada suku tersebut sejajar dengan prestasi hasil bon global. Berikutan ketidaktentuan yang berpanjangan, kebanyakan pasaran ekuiti serantau termasuk FBM KLCI juga merosot dalam tempoh yang sama. — AlHijrah Online


WANITA WARGA SINGAPURA MAUT DALAM INSIDEN VAN JATUH CERUN DI BALIK PULAU

BALIK PULAU: Seorang wanita warga Singapura maut manakala 10 lagi cedera dalam insiden van pelancong terbabas sebelum terjatuh ke cerun berkedalaman lebih enam meter di Bukit Genting di sini malam tadi.

Ketua Operasi dari Balai Bomba dan Penyelamat Seri Balik Pulau N. Prenavaran berkata pihaknya menerima panggilan kecemasan mengenai insiden itu pada 8.20 malam dan tiba di lokasi 10 minit kemudian.

“Sejurus tiba, didapati tempat kejadian merupakan kawasan berbukit dan jentera bomba tidak dapat masuk… anggota bomba terpaksa mendaki bukit selama 15 minit dengan membawa usungan dan peralatan kecemasan.

“Didapati seorang wanita telah meninggal dunia, tujuh lagi masih tersepit dalam kenderaan manakala tiga telah dinaikkan ke tempat selamat dengan bantuan orang awam,” katanya kepada pemberita.

Beliau berkata pihak bomba terpaksa menggunakan peralatan khas untuk memotong papan pemuka dan stereng van itu untuk menyelamat wanita yang tersepit di sebelah tempat pemandu.

“Operasi selesai pada kira-kira 10.45 malam selepas mangsa terakhir dikeluarkan dan punca kejadian masih dalam siasatan,” katanya.

Ketua Polis Daerah Barat Daya Superintenden Kamarul Rizal Jenal pula berkata terdapat 11 mangsa iaitu lapan wanita dan tiga lelaki dengan 10 daripada mereka adalah pelancong warga Singapura manakala pemandu van ialah lelaki tempatan.

Beliau berkata identiti mangsa masih belum dikenal pasti namun mereka dipercayai terdiri darupada sekumpulan warga emas yang sedang bercuti di Pulau Pinang.

“Seorang wanita warga Singapura ditemukan mati di tempat kejadian manakala 10 mangsa lagi yang cedera dihantar ke Hospital Pulau Pinang dan Hospital Balik Pulau untuk menerima rawatan,” katanya.

Kamarul Rizal juga berkata punca insiden itu masih dalam siasatan dan proses bedah siasat mangsa yang terkorban akan dilakukan esok.–AlHijrah Online


BELANJAWAN 2023 FOKUS PEMBANGUNAN INDUSTRI HALAL

KUALA LUMPUR: Kerajaan terus komited dalam memartabatkan industri hab halal di Malaysia menerusi Belanjawan 2023 sekali gus mampu meningkatkan ekonomi dan pendapatan negara.

Timbalan Menteri di Jabatan Perdana Menteri, Datuk Ahmad Marzuk Shaary berkata, selain sektor pendidikan, pembangunan industri halal turut menjadi fokus utama belanjawan kali ini dengan peruntukan RM92 juta bagi menyemarakkan pembangunan industri halal.

“Antaranya pembangunan Pusat Hab Halal Tanjung Manis di Sarawak, pelaksanaan program Malaysia Services and Halal Global, pelaksanaan inisiatif pembangunan industri halal, serta inisiatif Wakaf Halal PKS OKU,” katanya menerusi hantaran di Facebook.

Tambahnya secara keseluruhan, Belanjawan 2023 ini adalah belanjawan yang amat signifikan dan mencakupi seluruh aspek kebajikan rakyat.

“Khusus bagi aspek pentadbiran hal ehwal Islam, saya amat bersyukur atas peruntukan sebanyak RM1.5 billion bagi pengurusan dan pembangunan hal ehwal Islam,” katanya.

Menurutnya, kesemua peruntukan yang dilaksanakan sebelum ini terus dikekalkan, termasuk bayaran khas one-off sebanyak RM500 kepada para murabbi ummah seperti guru KAFA, guru takmir, imam, bilal, siak, noja dan marbut.

Jelasnya lagi, pemberian bantuan bagi selenggara fasiliti pendidikan sekolah agama rakyat, sekolah tahfiz dan institusi pondok berdaftar sebanyak RM150 juta, meningkat sebanyak RM10 juta berbanding tahun lepas. — AlHijrah Online


Forum Air Malaysia mahu kerajaan ambil kira golongan B40

KUALA LUMPUR – Sebuah pertubuhan bukan kerajaan, Forum Air Malaysia
meminta supaya kerajaan mengambil kira nasib golongan B40 sekiranya
berhasrat untuk menaikkan tarif air di negara ini.

Presidennya, Saral James Maniam berkata, pihaknya bersetuju supaya
kenaikan tarif air dibuat pada ketika ini kerana terdapat laporan
syarikat konsesi air berdepan dengan defisit apabila kos operasi lebih
tinggi daripada pendapatan.

“Kita ada mendapat maklumat terdapat
operator yang tidak mampu untuk membayar bil elektrik dan perkara ini
sangat serius kerana terdapat kemungkinan mereka tidak dapat memberikan
perkhidmatan dengan baik kepada rakyat,” katanya kepada Sinar Harian.

Saral berkata, terdapat loji-loji air yang sudah usang dan tidak
dinaiktaraf dibimbangi boleh menjejaskan bekalan air sekiranya berlaku
kerosakan yang serius.

“Bagaimanapun, kita perlu melihat sama ada
 kenaikan tarif air ini nanti akan berikan kesan atau tidak kepada
masyarakat, mungkin kerajaan negeri lain boleh memikirkan kaedah yang
dilakukan di Selangor yang memberikan bantuan kepada golongan B40,”
ujarnya.

Semalam,
 Kementerian Air, Tanah dan Sumber Asli telah mendapat persetujuan
daripada enam negeri untuk menaikkan tarif air bagi menjamin kualiti
perkhidmatan dan bekalan kepada pengguna.

Menurut kementerian,  perundingan untuk menaikkan tarif air giat dijalankan kerana kadar  berkenaan tidak pernah disemak dalam tempoh 20 tahun. – SINAR ONLINE


MEREKA YANG DI KAMPUNG, PULANG SEGERA SEBELUM JUMAAT – ISMAIL SABRI

KUALA LUMPUR: Individu yang ketika ini masih berada di kampung atau mana-mana destinasi selain daripada rumah sendiri dinasihatkan untuk segera pulang ke kediaman masing-masing.

Menteri Kanan (Keselamatan) Datuk Seri Ismail Sabri Yaakob berkata, mereka diberi tempoh untuk pulang ke rumah selewat-lewatnya sebelum Jumaat ini 15 Januari 2021.

“Mana-mana yang masih berada di kampung dan belum pulang, pulang segera paling lewat sebelum Jumaat supaya tiada sekatan pergerakan yang tidak membenarkan mereka pulang dan akhirnya mereka terpaksa berada di kampung dalam tempoh dua minggu,” katanya dalam sidang media hari ini.

Ismail Sabri sekali lagi menegaskan, selepas pelaksanaan Perintah Kawalan Pergerakan (PKP) tengah malam ini, pergerakan rentas negeri tidak dibenarkan di seluruh negara kecuali dengan kebenaran polis.

Dalam pada itu beliau memaklumkan, kelonggaran ketika ini diberikan kepada mereka yang telah membeli tiket penerbangan atau bas untuk meneruskan perjalanan rentas negeri dengan alasan tertentu. – AlHijrah Online


LELAKI SIMBAH CAT MERAH DI EMPAT RUMAH DIPENJARA EMPAT TAHUN

SANDAKAN: Seorang lelaki dihukum penjara empat tahun oleh Mahkamah Majistret di sini hari ini, selepas mengaku bersalah terhadap empat pertuduhan khianat iaitu menyimbah cat merah pada pintu hadapan empat rumah di Batu 7 di sini, sejak November tahun lepas.

Majistret Mohammad Azeem Mohd Ridzo menjatuhkan hukuman penjara setahun bagi tiga pertuduhan terhadap Mohd Hasifuddin Yamin, 34, dan memerintahkan hukuman dijalankan serentak mulai 22 Nov 2022.

Mengikut pertuduhan, Mohd Hasifuddin melakukan kesalahan itu di Taman Murni pada 22 Nov, Taman Kenari pada 21 Feb lepas dan Taman Bahagia pada 16 Mei.

Tertuduh didakwa di bawah Seksyen 427 Kanun Keseksaan, yang memperuntukkan hukuman penjara tidak kurang satu tahun dan tidak melebihi lima tahun atau denda atau kedua-duanya sekali, jika sabit kesalahan.

Sementara itu, di mahkamah berasingan, Mohd Hasifuddin mengaku bersalah di hadapan Majistret Wan Farrah Farriza Wan Ghazali terhadap kesalahan serupa yang berlaku di Taman Nuri pada 22 Mac lepas dan dijatuhkan hukuman penjara 12 bulan yang diarahkan dijalankan berasingan daripada hukuman dijatuhkan Mohammad Azeem.

Mohd Hasifuddin turut mengaku bersalah di hadapan Wan Farrah Fariza terhadap kesalahan mengugut secara jenayah seorang lelaki bernama Samri Sutir dengan cara meninggalkan nota amaran supaya lelaki itu segera menyelesaikan hutang.

Kesalahan itu dilakukan di sebuah rumah teres di Taman Sejati, Batu 7 di sini pukul 4.13 petang pada 19 Feb lepas dan didakwa di bawah Seksyen 506 Kanun Keseksaan, yang memperuntukkan hukuman penjara sehingga dua tahun atau denda atau kedua-duanya sekali, jika sabit kesalahan.

Dia dijatuhkan hukuman penjara sembilan bulan sejak tarikh ditangkap iaitu semalam.

Bagi kelima-lima kes, Mohd Hasifuddin yang tidak diwakili peguam, merayu dijatuhkan hukuman denda kerana mempunyai isteri dan empat anak yang tiga daripadanya masih bersekolah.

Bagaimanapun, pegawai pendakwa ASP Zamri Zakaria memohon hukuman setimpal terhadap tertuduh kerana kesalahan berkenaan adalah serius dan melibatkan kepentingan awam.–AlHijrah Online


PENDAKI OKU MALAYSIA EVEREST 2023 DIKHUATIRI HILANG

KUALA LUMPUR: Pendaki orang kurang upaya (OKU) Malaysia Everest 2023 Muhammad Hawari Hashim, dikhuatiri hilang di kawasan pergunungan Everest ketika turun dari Kem 4 selepas menawan puncak gunung tertinggi di dunia itu.

Perkara itu disahkan Ketua Misi Ekspedisi Azim Afif Ishak ketika dihubungi Bernama TV dan operasi pencarian masih dijalankan.

Muhammad Hawari, 33, merupakan OKU pendengaran, dipercayai hilang ketika menuju ke Kem 3 selepas berjaya menawan puncak Gunung Everest yang berketinggian 8,848 dari paras laut, pada Khamis.

Azim Afif berkata, setakat ini Hawari masih belum dijumpai dan pendaki OKU itu sudah hilang hampir 24 jam.

Beliau berkata kali terakhir Hawari berjaya dihubungi ketika pendaki itu berada di Kem 4.

Dalam pada itu, menurut laporan media Nepal The Himalayan Times yang memetik kenyataan pengendali ekspedisi Pengarah Pioneer Adventure Nivest Karki, Hawari telah hilang sejak Jumaat dan usaha pencarian masih dijalankan.

Hawari merupakan pendaki kumpulan pertama ke puncak Everest bersama pendaki yang juga Pengarah Angkatan Pertahanan Awam Malaysia Kedah Lt Kol Awang Askandar Ampuan Yaacub.

Bagaimanapun, Awang Askandar, 56, disahkan meninggal dunia selepas terjatuh ketika melakukan pendakian ke puncak gunung Everest.

Sementara itu, seorang lagi peserta pendakian Ayu Wanirah Naharuddin, 30, berkata pasukan itu dalam usaha untuk mencari Muhammad Hawari melalui pemantauan udara, dengan menggunakan helikopter yang disewa khas.

Ayu Wanirah berkata ketika ini Azim Afif dan Sherpa Pioneer Adventure bernama Ngaa Tenji, masih berusaha mengesan Muhammad Hawari di sepanjang laluan yang biasa digunakan oleh pendaki.

“Dengan menggunakan helikopter, pencarian di sepanjang laluan pendakian itu dapat dilakukan dalam masa kira-kira 45 minit dan saya berharap Muhammad Hawari dapat ditemui dengan segera,” katanya.

Dalam pada itu Ayu Wanirah berkata Muhammad Hawari dan sherpa sepatutnya berehat di Kem 4 selepas berjaya menawan puncak tertinggi dunia itu.

“Saya difahamkan sherpa berkenaan telah tertidur selama kira-kira sejam kerana keletihan, namun selepas terjaga, beliau mendapati Muhammad Hawari tiada di dalam khemah dan cuba mencarinya di sekitar Kem 4, namun gagal menemukannya,” katanya.

Menurutnya sebaik sahaja mengetahui kejadian itu, mereka juga telah mengupah seramai lapan orang sherpa untuk membantu mencari di Kem 1 hingga Kem 4, tetapi usaha itu masih belum membuahkan hasil.

ME 2023 yang dianjurkan Kelab Eksplorasi Altitud, memulakan misi menawan puncak tertinggi dunia itu bermula 2 April sehingga 2 Jun, dengan mendapat sokongan kerajaan dan Kementerian Belia dan Sukan (KBS).

Misi itu turut mempromosi perpaduan dan membina bangsa Malaysia melalui kepelbagaian bangsa.–AlHijrah Online


MYAQSA DEFENDERS KUMPUL RM17.8 JUTA UNTUK PALESTIN

KUALA LUMPUR: Sejumlah RM17,878,518.37 berjaya dikumpulkan MyAqsa Defenders (MAD) setakat 18 Mei 2021.

Dalam kenyataan yang dikeluarkan MAD hari ini, jumlah itu menunjukkan keprihatinan rakyat Malaysia kepada perjuangan pembebasan isu Palestin dan kepercayaan kepada gabungan tersebut untuk menguruskan amanah dengan telus dan penuh integriti.

“Atas dasar kemanusiaan dan persaudaraan Islam, MAD telah ditubuhkan sebagai satu gabungan anak muda dari pelbagai pertubuhan bukan kerajaan (NGO) dan barisan selebriti serta ikon kemanusiaan.

“MAD telah menggerakkan kempen #ShameOnIsrael dan #IsraelKoyak dan telah mengaktifkan pelbagai bentuk kesedaran dan advokasi di seluruh negara bahkan dunia,” kata kenyataan tersebut.

MAD memaklumkan dana berkenaan akan disalurkan secara berperingkat untuk projek Klinik Malaysia- Al-Aqsa, khidmat guaman di Sheikh Jarrah, kafalah keluarga miskin di Baitul Maqdis, dan bantuan kecemasan Gaza.

“Untuk maklumat para penderma dan penyokong MAD, kami sangat komited dengan agenda urus tadbir baik, ketelusan, dan akauntabiliti dalam melaksanakan program dan projek kemanusiaan dan kebajikan di Palestin mahupun di tanah air.

“MAD mengadaptasi kerangka semak dan imbang dalam ekosistem pengurusan dan pentadbiran antaranya dengan mewujudkan beberapa lapisan pentadbiran bagi menghindari sebarang konflik berkepentingan.

“Selain itu MAD juga mewujudkan jawatankuasa khas melibatkan pihak berkecuali yang terdiri daripada peguam, pegawai tadbir bertauliah, akauntan bertauliah, konsultan sektor pembangunan dan kemanusiaan serta konsultan Anti-Money Laundering, Counter Financing of Terrorism (AML/CFT) bagi memantau dan menasihati pihak pengurusan dan pentadbiran dalam urusan MAD,” jelas kenyataan MAD.

Antara ahli koalisi MAD ialah Cinta Gaza Malaysia (CGM), Majlis Perundingan Pertubuhan Islam Malaysia (MAPIM), Malaysia for Syria, Global Peace Mission (GPM) Malaysia, Muslim Volunteer Malaysia (MVM) dan Angkatan Belia Islam Malaysia (ABIM).

Barisan selebriti serta ikon kemanusiaan MAD pula antaranya Heliza Helmi, Mizz Nina, Noh Salleh, Faizal Tahir, Fedtri Yahya, Dahlia Shazwan, Farah Adeeba, PU Rahmat, PU Amin dan Ustazah Isfadiah. — AlHijrah Online